text:
Granskingarúrslit
Hvøji úrslit spyrjast burturúr gransking, hvussu fáa vit innlit og hvat verða úrslitini nýtt til? Hetta eru eins viðkomandi upplysingar, sum hvør fær stuðul til gransking og hvørju arbeiða sum granskarar.
Stutt sagt eru granskingarúrslit nýggj vitan. Øll gransking leggur í størri ella minni mun afturat tí vitan, sum vit longu hava. Annaðhvørt verður funnið fram til okkurt nýtt ella - og tað hendir meira enn so - verður ikki funnið nakað nýtt. Granskingin kann undirstrika tað, sum vit longu vita, hon kann koma fram til nakað annað enn áður og hon kann koma við onkrum heilt nýggjum. Í flestu førum verða reistir eins nógvir nýggir spurningar, sum tað eru funnin svar. Men oftast er komið eitt stig víðari onkran vegin.
Granskingarúrslit kunnu verða so nógv. Tað kann vera vitan um, hvussu vit betri fyribyrgja ella viðgera eina sjúku. Tað kunnu vera betraðar mannagongdir í framleiðslu. Tað kunnu vera greiningar, sum greiða okkum frá, hví okkurt ávíst politiskt hendi. Tað kann vera frágreiðing um, hví og hvussu umhvørvi ella veðurlagið broytist.
Úrslit verða almannakunngjørd vísindaliga og almentvísindaliga
Granskarar fortelja øðrum granskarum um síni úrslit við at skriva vísindaligar greinar, sum koma í altjóða tíðarrit. Summi tíðarrit eru kendari og fínari enn onnur at fáa sínar greinar í. Dømi um kend tíðarrit eru Nature og Science. Í Føroyum eiga vit eitt vísidnaligt tíðarrit. Tað er Fróðskaparrit, sum er komið út síðani 1952.
Eisini skriva fleiri granskarar bøkur. Hesar eru bæði til aðrar granskarar og til almenningin, sum hevur áhuga í granskingarevninum.
Flestu granskarar halda eisini fyrilestrar og hava framsýningar, “postarar”, á vísindaligum ráðstevnum.
Mesta av granskingini verður eisini miðla umvegis undirvísing á universitetum.
Síðst men ikki minst greiða granskarar frá um sína gransking og síni úrslit alment, eitt nú umvegis fjølmiðlar, við almennum fyrilestrum og í samrøðum við einstaklingar.
Úrslit verða brúkt í samfelagnum
Tað eru nógvir ymsir mátar at brúka granskingarúrslit. Vitanin, sum kemur frá ymsum verkætlanum, kemur skjótari ella spakuligari út til tey, sum arbeiða á økinum.
Í vinstra bredda eru fleiri síður, har til ber at frætta um ymisk granskingarúrslit.


c: text/html

text:
Sosialurin skrivar í kvøld at Elspa nú skiftir til at svimja fyri danska svimjilandsliðið. Orsøkin er at hon gjarna vil til OL, ið sum kunnugt ikki ber til við føroyska landsliðnum.
Støðan er í løtuni tann, at Elspa umvegis danska svimjisambandið hevur søkt um at fáa loyvi sítt flutt til Danmarkar, so at hon framyvir kann kappast fyri Danmark heldur enn Føroyar. SSF hevur játtað hesum, og í løtuni bíðar hon tí mest eftir at fáa staðfest nær 1 ára karantenutíðin gongur út. Møguliga kann hon kappast fyri Danmark longu á HM í Manchester í apríl.
Tit mugu annars lesa greinina í Sosialinum, tí hon lýsir rættiliga greitt og gjølla teir trupulleikar sum føroysk toppítróttarfólk hava at dragast við. Sovorðið sum at vit ikki hava nakra strekta miðnámsútbúgving, til at gera tað lættari hjá ungum fólki at venja og ganga í skúla í senn. At vit ikki hava nakað veruligt elituítróttarumhvørvi at bjóða teimum, og eiheldur nakra Team Danmark líknandi skipan til at gera tað fíggjarliga og menniskjaliga forsvarligt at brúka so nógva tíð uppá ítrótt, sum ítróttur á hægsta stigi krevur.
Síggi nú at greinin er
frítt atkomulig á heimasíðuni hjá Sosialinum. (Ná, ikki longur)

robotstxt: allowed

filter: keep


text:
Málførleiki og lesivanar
Nýggj kanning av lesivanunum hjá næmingum í 4., 6. og 9. flokki er nú tøk.
Kanningin er gjørd í tíðarskeiðinum november 2017 - januar 2018 á tilsamans 19 skúlum. Umleið 1300 næmingar svarandi til 75 % av árgangunum svaraðu 26 spurningum. Hesir 19 skúlarnir umboðaðu øll øki í landinum og bæði stórar og minni skúlar. Kynsbýtið var 49 % gentur og 51 % dreingir.
Kanningin er ein støðulýsing av eitt nú, hvussu ofta og hvussu nógv børn í hesum trimum árgangum lesa, hvat tey lesa, á hvørjum máli og á hvørjum miðli tey lesa. Eisini verður spurt uml miðlavanar, hvat tey gera í frítíðini, hvussu nógva tíð tey eru á talgildu miðlunum, hvussu nógvar bøkur tey eiga heima, hvussu ofta tey læna bøkur á bókasavni, hvussu ofta tey brúka ensk orð í samskifti við onnur, hvør hjálpir teimum við skúlatingum, hvussu tey trívast í skúlanum og mangt annað.
Endamálið við kanningini er at fáa at vita, um okkara børn og ung lesa í nóg stóran mun, so gróðrarbotnur er fyri, at teirra málførleiki mennist. Skúlafólk hava í áravís varskógvað, at málførleikin hjá børnum og ungum í skúlaskipanini er viknandi. Vit hoyra nógv uppáhald í almenna rúminum um lesivanar og málførleikar hjá børnum og ungum, men vit hava manglað eina nýggja, skipaða kanning, sum í tølum kann vísa okkum, hvussu støðan er nú og her.
Børn læra sítt ella síni móðurmál gjøgnum samskifti við onnur longu frá móðurlívi. Samskiftið, ið barnið hevur við onnur frá tað er føtt, hevur stóran týdning, og barnið mennist málsliga við at hoyra mál, bæði talu í samskiftinum við onnur og gjøgnum upplestur. Lesing, bæði upplestur og tá barnið sjálvt seinni dugir at lesa, hevur týdning, tí menningin av málførleikanum m.a. er kjølfestur í skriftmálinum, har bæði setningsbygnaður, innihald eru kompleksari, og fleiri abstrakt orð. Fyri at menna orðfeingið soleiðis, at barnið kann ogna sær góðan, ríkan og djúpan málførleika, t.d. orðfeingi krevst, at børn hoyra og síggja orð aftur og aftur, og at torleikastigið í tekstunum, tey lesa, alla tíðina hækkar samsvarandi aldursstiginum og førleikastiginum hjá barninum. Barnið, sum lesur, hevur betri orðfeingi og lættari við at skilja tekst og orða seg, bæði í talu og á skrift. Skriftmál er meira komplekst enn talumál og hevur ríkari orðfeingi; tá børn lesa ella hoyra skrivaðan tekst, kann hetta lyfta teirra egna málførleika á hægri støði – bæði í talu og skrift. Málførleikin hevur týdning fyri, hvussu tað einstaka barnið klárar seg víðari í lívinum, tí málførleikin er ein av hornasteinunum í sosialum sambondum, útbúgving og luttøku í samfelagnum. Tað ber til at bøta um málførleikan ígjøgnum lesing og eisini at betra lesiførleikarnar við at lesa nógv, og tí er tað týdningarmikið at fáa ítøkiliga vitan um lesivanar til vega.
Eitt av úrslitunum er, at hjá teimum flestu børnunum, sum hava tikið lut í kanningini, stendur lesing ikki ovarlaga á skránni; tveir triðingar ella 65,6 prosent av øllum børnunum lesa sjáldan ella ongantíð í frítíðini. Býtt út á teir tríggjar árgangirnar, so lesa 33 prosent av næmingunum í 4. flokki í frítíðini, 30 prosent av næmingunum í 6. flokki og 13 prosent av næmingunum í 9. flokki. Líknandi kanning er gjørd í Danmark á heysti 2017; samanborið við javnaldrarnar í Danmark lesa børn í Føroyum nógv minni, hóast børn í Danmark t.d. brúka líka nógva tíð til talgildu miðlarnar sum føroysk børn. 62 prosent av børnunum í 4. flokki og 42 prosent av børnunum í 6. flokki í Danmark lesa fleiri ferðir um vikuna; tað er í roynd og veru tvífalt so nógv sum í Føroyum.
Ein av spurningunum í kanniningini var hesin:
Hvussu ofta...?
• Brúkar tú ensk orð, tá tú ert saman við vinum?
• Brúkar tú ensk orð ella tosar enskt, tá spælir teldu ella tablet?
• Tosar tú enskt, tá tú ert saman við tínum vinum?
• Brúkar tú ensk orð, tá tú manglar ella ikki kennir tað føroyska orðið?
Her eru børnini spurd, hvussu ofta tey brúka ensk orð í ymsum støðum. 30 % siga, at tey ofta ella sera ofta brúka ensk orð, tá ið tey eru saman við vinfólkunum. 27 % siga seg ofta ella sera ofta brúka ensk orð, tá ið tey spæla teldu ella líknandi. 13 % siga, at tey tosa enskt, tá ið tey eru saman við vinfólkum, og telja vit tey við, sum siga, at tey gera tað av og á, er talið 34 %. 28 % brúka ofta ella sera ofta ensk orð, tá ið tey mangla ella ikki kenna føroyska orðið. Telja vit tey sum svara av og á uppí, so svara oman fyri helvtina av føroysku børnunum, at tey brúka ensk orð, tá tey mangla ella ikki kenna føroyska orðið.
Greiningar av úrslitunum eru gjørdar fyri, hvussu børnini hava svara spurninginum í mun til kyn, flokk og í mun til tveir bólkar av børnum: tey sum lesa ávikavist lítið og nógv.
Um hugt verður at teimum, sum siga seg brúka ensk orð ofta ella sera ofta, sæst, at dreingir sum heild brúka fleiri ensk orð; einasta undantakið er, tá ið børnini eru saman við vinfólki, tá siga bæði gentur og dreingir seg brúka enskt líka nógv. Serliga er tað, tá ið dreingir spæla teldu, at teir brúka ensku orðini; hetta talið samsvarar eisini við, at dreingir siga seg spæla munandi meiri teldu enn gentur. Tá ið ensku orðini verða sett saman við flokkunum, sæst ein líðandi øking úr 4. flokki upp til 9. flokk. Tey í 9. flokki siga seg munandi oftari brúka enskt, tí tey ikki duga føroyska orðið í mun til hinar flokkarnar; talið er 45 % í mun til 22 % í 4. flokki. Eisini siga tey seg brúka nógv meiri enskt enn hinir flokkarnir, tá ið tey eru saman við vinfólki; har er talið 47 % móti 22 % í 6. flokki. Um hugt verður at ensku málnýtsluni og lesing, sæst, at tey børnini, sum lesa nógv, ikki brúka ensku orðini líka nógv, sum tey, sum ikki lesa. Av teimum, sum lesa nógv, siga 19 % seg brúka ensk orð, tá ið tey ikki kenna føroyska orðið, meðan talið á teimum, sum ikki lesa, er 32 %. Tey, sum ikki lesa, tosa eisini meiri enskt, tá ið tey eru saman við vinfólkum sínum; 13 % móti 9 % á teimum, sum lesa nógv.
Aðra staðni í kanningini sæst, at børnini lesa mest á føroyskum, men enska málið liggur nummar tvey, og ikki danskt, umframt at tað sæst at tey brúka nógva tíð á miðlum, har enskt er ráðandi, so enskt kann sigast at standa fyri einum parti av málsliga íkastinum, tey fáa dagliga.
Eisini eru greiningar gjørdar í mun til heilar skúlaflokkar, har eyðkenni eru tikin fram fyri ávikavist teir 10 flokkarnar, sum liggja niðast í mun til lesitíttleika og hugburð, og teir 10 flokkarnar, sum liggja ovast í kanningini.
Í teimum greiningunum sæst, at 22 % av teimum í botn 10 flokkunum brúka ofta ensk orð, tí tey mangla ella ikki kenna føroyska orðið, meðan hetta talið er 11 % fyri tey í topp 10.
Tær, ið hava tikið stig til kanningina, eru Lydia Didriksen, námslektari á Námsvísindadeildini á Fróðskaparsetri Føroya, Marjun Ziskason, ritstjóri á Námi, Sissal M. Rasmussen, ph.d.-lesandi á Føroyamálsdeildini, og Turið Kjølbro, ritstjóri á Bókadeild Føroya Lærarafelags. Greiningarfyritøkan Lóður hevur staðið fyri at savna inn dátu og greinað úrslitini.
Meiri fæst at vita um kanningina á www.malmenning.fo
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Krystallstubbi (stubbafiskaættin)
Crystallogobius linearis (Düben, 1845)
Stødd: Rognafiskar verða upp í 4 cm og siljafiskar 5 cm.
Dýpi: Hann er úr fjøruni og út á 400 metrar. Eisini nakað uppi í sjónum í torvum.
Litur: Hann er glærur, er litleysur og kroppurin er næstan krystallklárur, tó einstakir svartir smáblettir eru her og har. Tá fiskurin er deyður, hvítnar hann. Á livandi krystallstubba sæst innvølurin, og hjartað sæst sláa. Ryggjargeislarnir hómast eisini kámt.
Teinar: R1 siljafiskar II-II; R1 rognafiskar 0 ella kryplaðar; R2 I + 18-20; G I + 20- 21.
Lýsing: Kroppurin er langur, samankroystur um síðurnar og er roðsluleysur. Hann hevur tvær ryggfjaðrar og eina gotfjøður. Gotfjøðurin og aftara ryggfjøður eru serliga langar, sterturin er breiður og eitt sindur innbogin. Kynini bæði eru nakað ymisk. Fremra ryggfjøður á siljafiskunum er væl vaksin og hevur tveir teinar. Búkfjaðrarnar eru samanvaksnar, ein skræðulepi er millum fjaðrarnar frammantil. Á rognafiskunum eru hesar fjaðrar kryplaðar. Rognafiskar eru tannleysir. Siljafiskar hava eitt rað av tonnum, og í gýting fáa teir tvær tøkutenn fremst í undirkjaftinum.
Eyðkenni: Krystallklári fiskurin, støddin og ryggfjaðrarnar.
Týdningur: Hann hevur ikki vinnuligan týdning.
da: Krystalkutling, en: Crystal goby, no: Krystallkutling, tý: Kristallgrundel
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
U19 landsliðini trupulleikar við ferðini
U19 landsliðini, sum í gjár fóru úr Føroyum via Keypmannahavn til Kettering í Onglandi, hava ikki havt ta bestu ferðina.
Ferðin til Keypmannahavna gekk væl, men tá farast skuldi frá Keypmannahavn til Onglands, hevði SAS avlýst flogfarið. Tískil mátti ferðalagið hjá gentum og dreingjum á 32 persónar á hotel í Keypmannahavn, og er tí ikki komið til Onglands fyrr enn í dag.
Men tá komið varð til Onglands, manglaði viðførið hjá tveimum av leikarunum, men tíbetur høvdu hesir spæliklæðini í hondviðførinum.
Í dag er venjing á skránni, og í morgin skulu U19 genturnar spæla ímóti Norra klokkan 11.00 og Íslandi kl. 15.30, og U19 dreingirnir spæla ímóti Svøríki klokkan 11.00 og ímóti Norra klokkan 15.30.
Allir dystirnir verða stroymaðir á:
https://www.247.tv/live/volleyball/nevza-u19-international-championships


text:
el | net
Tlf: 60 00 60
elnet@elnet.fo
Umsiting
bokhald@elnet.fo
Búðstaður
Slættanesgøta 11
100 Tórshavn
Á el|net hava vit neyðugu servitanina til at leggja inn øll sløg av netverkum.
Vit hava drúgvar royndir við at leggja inn UTP- og fipur-net. Hartil hava vit eisini vitan, útbúgving og útgerð til at testa net tykkara.
Vit leggja stóran dent á, at vit altíð hava nýggjastu og bestu útgerðina til endamálið, og hetta saman við væl útbúnu starvsfólkum er tín trygd fyri, at rætta loysnin til tykkara fyritøku verður vald.


text:
- Tíðindi, mentan og ítróttur
Eingin breið pensjónssemja
Tak niður
Tey vóru 18, sum stóðu aftanfyri ta pensjónsnýskipan, sum varð løgd fram á tíðindafundi í Almannamálaráðnum 3. november í fjør. Og alt bendir á, at tað verða teir tríggir samgonguflokkarnir og Sjálvstýri, sum eisini bera pensjónsnýskipanina gjøgnum løgtingið.
Tað ásannar Eyðgunn Samuelsen, landsstýriskvinna í almannamálum, nú tey fimm lógaruppskotini, ið eru grundarlagið undir pensjónsnýskipanini, eru áveg úr aftur Fíggjarnevndini og Trivnaðarnevndini hjá løgtinginum, har tey hava ligið síðstu tveir mánaðirnar.
Grundupphæddin skal ikki rørast
Sambært forkvinnunum í báðum nevndum - Ruth Vang úr Framsókn og Katrin Kallsberg úr Tjóðveldi - fara nevndirnar at skriva álit og bera lógaruppskotini innaftur í løgtingssalin, nú fyrsta dagin.
Tættastur eini semju við samgonguni tykist vera Sambandsflokkurin. Men flokkurin er avgjørdur - grundupphæddin í fólkapensjónini skal ikki rørast. Grundupphæddin er blivin ein kardinalspurningur - avgerandi fyri, um Bárður Nielsen tekur undir við samlaðu pensjónsnýskipanini.
Mugu mótrokna grundupphæddina
Men tað vil samgongan ikki. Neyðugt er at mótrokna í grunduphæddini, tí annars verður ikki talan um eina búskaparliga haldføra skipan, sigur landsstýriskvinnan.
Hinir andstøðuflokkarnir - Fólkaflokkurin og Miðflokkurin - eru enn meira ivasamir. Hvørki Fólkaflokkinum ella Miðflokkinum dáma politisku ætlanina hjá samgonguni at styrkja Arbeiðsmarknareftirlønargrunnin, vanliga nevndur Samhaldsfasti.
Ætlanin at flyta part av uppsparingini hjá fólki - frá privatum eftirlønaruppsparingum yvir í Samhaldsfasta, verður hartað av Jørgeni Niclasen, formanninum í Fólkaflokkinum, sum heldur tað vera eitt rán frá privatu uppsparingini hjá fólkinum.
Sonja ikki partur av pensjónsnýskipanini
Uttanflokka-tingkvinnan, Sonja Jógvansdóttir, var ikki partur av samráðingunum um pensjónsnýskipanina síðstu mánaðirnar, áðrenn nýskipanaruppskotið varð lagt fram.
Hon er heldur ikki seytjanda atkvøðan hjá samgonguni í hesum máli - tann leikluturin liggur hjá Sjálvstýri.
Hoyr innslagið omanfyri.
Meira verður at frætta um pensjónsnýskipanina í Radaranum, sum kemur eftir tíðindini klokkan fimm seinnapartin.
Hoyr Radaran við at trýsta her
Sí eisini


text:
Danjal av Rana 24.01.2018 (19:44)
Frits fekk heiðursgávuna
Frits Johannesen hevur í dag fingið heiðursgávu landsins frá Føroya Landsstýri.
Fuglfirðingurin Frits Johannesen er kanska best kendur innan kórtónleikin, sum leiðari av Fuglafjarðar Gentukóri til 2001.
Hann hevur tó eisini fingist við at mála og gera aðra myndlist. Hann hevur listprýtt Mentanarhúsið í Fuglafirði, Studentaskúlan í Kambsdali, gjørt ein træskurð í Sildaverksmiðjuni og í Hvalvíkar skúla og málaði skjøldurin á gamla Fuglafjarðar skúla, sum bleiv rivin í fjør.
- Av og á síggja vit, at eitt stað verður serliga gávað, tí ein ella fleiri av teimum, sum har búgva, eru serliga gávað og ríka umhvørvi sítt. Frits Johannesen er ein teirra. Nakað soleiðis segði Rigmor Dam, tá hon handaði Frits Johannesen heiðursgávuna, sum hon kallaði ein fjøllistamann.
- Eg eri eymur og glaður um hesa gávu, sum eg havi fingið, segði hann.
Hann er føddur í 1944 og hevur arbeitt sum fólkaskúlalærari í mong ár. Hann sýnda fyrsta verk sítt fram á Varmakelduframsýningini í 1969 og hevur síðani verið fastur gestur á hesi framsýningini. Í 1970 var hann fyrstu ferð við á Ólavsøkuframsýningini.
Hann hevur havt framsýningar bæði í Noregi og Danmark og hevur eisini myndprýtt fleiri bøkur. Hann hevur eisini skrivað seks sangleikir, sum eru framførdir í Fuglafjarðar skúla.
Heiðursgáva Landsins er 75.000 krónur.
Áður hava Steinprent (2016), Jákup Pauli Gregoriussen (2015), Tey av Kamarinum (2014), Árni Dahl (2013), Marianne Clausen (2012), Kristian Blak (2011), Jonhard Mikkelsen (2010), Laura Joensen (2009), Martin Tórgarð (2008), Jógvan Isaksen (2006), Emil Juul Thomsen (2005), Ólavur Hátún (2003), Axel Tórgarð (2002) og Fuglafjarðar Sjónleikarafelag (2001) fingið heiðursgávuna.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Veitari av heildartænastu
SKÚLAFONIN
Nú er hon endiliga her
Skúlafonin er ein snildfon, sum ikki loyvir næmingum at installera apps, og sum bert loyvir teimum at opna ávísar heimasíður, t.d. snar.fo og sprotin.fo
Hvat kann skúlafonin?
- Lummaroknari
- Sprota app
- avmarka til ávísar góðkendar heimasíður
T.d sleppur næmingurin bert inn á sprotin.fo, snar.fo og wikipedia.org
Ikki ber til at installera apps á telefonina
Eisini ber til at keypa tænastu, har skúlin sjálvur kann umsita listan av síðum, har næmingurin sleppur at vitja.


text:
Katrin er úr Havn. Hon er 25 ára gomul, trúlovað, býr í nýkeyptum húsum í Hoyvík og er errin av leiklutinum sum bonus-foreldur. Hon er útbúgvin innan fyrisiting og ferðavinnu, og áðrenn hon byrjaði her, arbeiddi hon sum sølufólk á eini ferðaskrivstovu. Hennara styrkir eru persónliga tænastan, góða samskiftið og so er hon somuleiðis kring í ráðlegging og framleiðslu.
Harumframt er Katrin ein aktiv og kreativ kvinna, og hennara áhugamál eru sermerkt og fjølbroytt. Hon hevur til dømis skeiðsprógv innan foto og er ein íðin fotobloggari, samstundis sum hon bæði snowboardar og surfar - og elskar ein góðan túr í føroysku fjøllunum. Skal hon veruliga slappa av, dámar henni væl at spæla eitt brettspæl afturvið tónum frá gamla plátuspælaranum.


text:
Tíðarhóskandi fløskumóttøkur
Rúsdrekkasøla landsins hevur seinasta árið raðfest at dagføra fløskumóttøkurnar kring landið.
Viðskiftafólk okkara hava til tíðir staðið í bíðirøðum fyri at sleppa framat fløskumóttøkuni við tómum íløtum. Serliga um vikuskiftið og til høgtíðir hava “fløskuhálsar” verið, og viðskiftafólk hava bíðað í longra lagi.
Í fjør vórðu 4 nýggjar maskinur keyptar til fløskumóttøkuna í Havn, umframt at hølisviðurskiftini vórðu dagførd. Viðskiftafólk í Havn hava verið fegin um hesar broytingarnar, sum hava haft við sær kvikari avgreiðslu og styttri ella ongar bíðirøðir.
Rúsdrekkasøla landsins hevur ætlanir um, at fleiri viðskiftafólk okkara í landinum fáa eins góða tænastu og viðskiftafólk okkara í Havn. Í fyrsta umfari eru fýra nýggjar maskinur komnar til landið, og hesar eru settar upp í Saltangará og í Klaksvík - tvær maskinur í hvørjum stað, og hesar maskinurnar eru eins góðar og kvikar, sum tær í Havn.
Eysturoyingar fingu høvið at royna nýggju maskinurnar í gjár 31.mai, og norðoyingar fingu høvið at royna tær í dag 1.juni.
Rúsdrekkasøla landsins fer í øðrum umfari at dagføra fløskumóttøkurnar í hinum sølubúðunum kring landið, har slíkar eru frammanundan.


text:
Nú er Pan Pacific 2010 avgreitt, og til ber tí at samanbera úrslit har við úrslit á EM 2010. Tað hava tey gjørt við eini ‘virtuellari’ stevnu her á SwimmingWorld Magazine, og støðan gjørdist altso at Pan Pacs hevði bestu gullheiðursmerkjatíðir, og tí ‘vann’ stevnuna við 23 gull, 24 silvur og 17 bronsu, har EM til samanberingar fekk 17 gull, 16 silvur og 23 bronsu.
Tað eru mennirnir hjá stillahavsbúgvum sum gera munin, við 14 ferðir at hava skjótastu tíð eisini í mun til EM, har evropearar kláraðu tað 6. ferðir. Nágreiniligu tølini eru 14 gull, 11 silvur og 7 gull til Pan Pacs, í mun til 6 gull, 9 silvur og 13 bronsu til EM.
Hjá kvinnum vinnur Evropa hinvegin akkurát, við 11 gull, 7 silvur og 10 bronsu, í mun til 9 gull, 13 silvur og 10 bronsu til Pan Pacs. Men tað er so ikki nokk til at vinna aftur tað sum Pan Pacs mennirnir vóru betri, og tí vinnur Pan Pacs samlaðu kappingina um bestu úrslit.
Um vit skulu nevna nøvn, so er tað ógvuliga positivt at norðurlendingar sum Therese Alshammar, Lotte Friis, Sarah Sjöström og Alexander Dale Oen verja borg, við 5 ferðir at hava bestu tíð av øllum (Therese Alshammar 2 ferðir), umframt saman við Jeanette Ottesen at eiga onkrar næstbestu og triðbestu tíðir eisini.
Tað eru aftur her serliga kvinnurnar sum gera seg galdandi, meðan tað hjá monnum út yvir Alexander Dale Oen bara er Pál Joensen sum stingur seg upp í millum, við at nú eiga 4. bestu tíð av øllum í 1500 frí (14:56.90), aftanfyri Ryan Cochrane úr Kanada (14:49.47), Chad LaTourette úr USA (14:54.48), og Sebastien Rouault (14:55.17) úr Fraklandi.
Legg forrestin til merkis at kinesiski Zhang Lin er aftanfyri Pál á listanum, sum nr 5 í 1500 frí við 14:58.90, og onga plasering millum 8 teir bestu í 800 frí. Hann er forsvarandi heimsmeistari í 800 frí frá HM í Rom í fjør, eigur heimsmetið frá tá við 7:32.12, og gjørdist tá eisini nr 5 í 1500 frí, við 14:54.23. Kanska eitt offur fyri væntandi superdraktir nú?
Oussama Mellouli væntar eisini, sum vann gull í 1500 á HM í Rom, umframt silvur í 800 aftanfyri Zhang Lin. Hann varð vist nokk bjóðaður til hesa Pan Pacs stevnu, hóast Tunesia ikki beinleiðis liggur runt Stillahavið, men hevur kanska valt at ikki fara allíkavæl.
Einki heimsmet varð sett á Pan Pacs 2010, hóast vónir vóru til at annaðhvørt Ryan Lochte fór at gera tað í 200 blandað, ella Rebecca Soni í 200 bringu. Tey komu tó rættiliga nær, á sama hátt sum japanski Kosuke Kitajima imponeraði við at svimja 2:08.36, har ungarski Daniel Gyurta svam 2:08.95 í Budapest, og har heimsmetið hjá Christian Sprenger frá HM í Rom í fjør er 2:07.31.
Á New York Times spekulera tey uppá um ikki Locthe hevði kunnað klárað at sett heimsmet, um Phelps kappaðist ímóti honum eisini í 200 blandað, men Phelps meldaði frá tí hann var móður. Ikki tí, Phelps kláraði seg væl, við at svimja bestu tíð av øllum bæði á Pan Pacs og EM í 100 og 200 firvald.
Men altso einki nýtt heimsmet enn, og stadigvekk ein lítil yvirvág hjá londunum runt Stillahavið í mun til okkum her í Evropa.


text:
Sera snøgg og vælhildin hús við góðari staðseting í Norðragøtu í fríum og vøkrum umhvørvi. Kring húsini er snøgt tún og vakur urtagarður, harumframt er ein hjallur. Í ovaru hæddini er køkur, stova, tvey kømur, baðirúm, kontór og hjúnarúm við baðirúmi. Í niðaru hæddini er íbúð. Í íbúðini er kamar, baðirúm, køkur og stova. Eisini er kjallari við egnari inngongd. Sethúsini liggja tætt við handlar, fótbóltsvøll og Eiðisá.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Atlantic Airways hevur eina talgilda trúfestisskipan, sum tú kanst gerast limur í og harvið savna tær stig saman, tá ið tú flýgur við okkum. Stigini kanst tú brúka til at keypa ferðaseðlar fyri.
Øll kunnu tekna seg sum lim í Súlubonus hjá Atlantic Airways; bæði vaksin og børn (2 ár ella eldri). Sum limur í súlubonusskipanini hjá Atlantic Airways, fært tú fleiri fyrimunir, jú oftari tú ferðast.
Hvør ferð gevur eitt ávíst tal av stigum, alt eftir hvørjum slagi av ferðaseðli, tú ferðast við og hvørjari farleið. Stigini kanst tú savna saman til eina súluferð.
Umframt vanliga súlukortið, sum øll fáa, tá tey limað seg inn í Súlubonus, kanst tú fáa eitt gullkort, sum krevur 20.000 súlustig árliga. Gullkortið gevur ágóðar sum til dømis atgongd til CPH fast-track og lounge á flogvøllinum í Kastrup.
Súlubonus er áhaldandi í menning, og í framtíðini fara fleiri fyrimunir at verða knýttir at skipanini.
So fylg við við at stovna tær ein vanga í dag, tí so ert tú longu væl á veg á tína fyrstu súluferð.
Niðanfyri sæst, hvussu nógv stig tú skalt savna tær fyri at fáa eina t/r súluferð.
Fyri at fáa GULL-limaskap sum privatkundi skalt tú hava ferðast fyri 20.000 stig innanfyri eitt ár
Vinnukundar kunnu eisini fáa GULL-limaskap við eini vinnukundaavtalu við Atlantic Airways.
Fyri at fáa BASALT limaskap sum privatkundi, skalt tú hava ferðast fyri 40.000 stig innanfyri eitt ár.
Vinnukundar kunnu eisini fáa BASALT limaskap við vinnukundaavtalu við okkum.
Kom skjótt ígjøgnum trygdareftirlitið á flogvøllinum í Kastrup við CPH EXPRESS
Atgongd til Aviator Lounge á flogvøllinum í Kastrup
Fá altíð eitt eyka stykki av viðføri ókeypis við á ferðini
*GULL-limaskapur er galdandi eitt ár frá útgávudegnum.
Kom skjótt ígjøgnum trygdareftirlitið á flogvøllinum í Kastrup við CPH EXPRESS
Tak tær av løttum í ATELIER RELAXIUM LOUNGE á flogvøllinum í Kastrup
Matur og drekka umborð á okkara rutuflogførum er íroknað - Fá altíð eitt eyka stykki av viðføri ókeypis við á ferðini
*BASALT-limaskapur er galdandi eitt ár frá útgávudegnum.
Hvussu gerist eg limur í Súlubonus?
Tú gerst limur á heimasíðu okkara við at stovna tær ein vanga ovast á heimasíðu okkara ella longur uppi á hesi síðuni. Hvør einstakur limaskapur krevur eina teldupostadressu. Eisini tá ið talan er um børn.
Hvar bíleggi eg ein súluferðaseðil?
Tað kann bert gerast við at ringja til Kundatænastuna á tlf. 34 10 00 ella við at skriva til [email protected]
Kann eg leggja súlustig saman frá t.d. fleiri súluvangum?
Nei, vunnin súlustig eru persónlig og knýtt at persóninum, ið eigur súlukortið. Tískil kunnu tveir ella fleiri persónar ikki leggja síni súlustig saman.
Hvussu nógv súlustig kostar ein ferðaseðil?
Trýst HER fyri at koma til yvirlitið, sum vísir, hvussu nógv súlustig skulu til fyri at fáa ein ferðaseðil.
Hvussu beri eg meg at, um eg ikki havi fingið súlustig fyri mína fráferð?
Tú kanst altíð síggja tíni súlustig og ferðir á tínum súluvanga á netinum. Um tú hevur gloymt at skráseta súlustig við fráferð, ella um tú hevur bílagt ein ferðaseðil uttanfyri vangan, kanst tú seta teg í samband við Kundatænastu okkara. Eftirskráseting av stigum krevur, at tú sendir okkum avrit av tínum ferðakorti (boardingpass) í seinasta lagi seks mánaðir eftir, at ferðin er lokin. Ferðakortið skal sendast talgilt til [email protected] , og hereftir skrásetir Atlantic Airways súlustigini.
Legg til merkis, at hetta er bert galdandi fyri ferðir aftaná 28.03.17
Kann eg keypa súluferðaseðil, hóast eg ikki havi nóg nógv súlustig til ein einvegis ella t/r ferðaseðil?
Nei, tað er ikki møguligt.
Geva øll sløg av ferðaseðlum stig?
Ja, men slagið av ferðaseðli ger av, hvussu nógv stig tú fært. Tó geva leiguferðir ikki stig. Sí stig talvu longri uppi á síðuni.
Fái eg stig við SVEIGGJ-ferðaseðlum?
Eitt SVEIGGJ gevur sjálvandi eisini súlustig. Í yvirlitinum longri uppi á síðuni sært tú, hvussu nógv stig tú fært fyri tey ymsu sløgini av ferðaseðlum.
Hvussu leingi eru stigini galdandi?
Vunnin stig skulu verða brúkt innan sjey ár.
Skal eg gjalda skattir og avgjøld fyri súluferðaseðil?
Ja, skattir og avgjøld skulu gjaldast fyri súluferðaseðlar – og hesar upphæddir eru ymiskar alt eftir valdari farleið.
Hvør kann nýta míni súlustig?
Súlustig eru persónlig. Tó kunnu hesi húsfólk nýta súlustig hjá øðrum, treytað av at eigarin hevur játtað: hjúnafelagi, skrásettur felagi ella samlivi, umframt børn í húskinum, ið eru yngri enn 25 ár. Nevndu húsfólk kunnu brúka súlustig, uttan at eigarin sjálvur er við.
Kann eg bíleggja súluferðaseðil á øllum rutunetinum hjá Atlantic Airways?
Ja, á øllum vanligum rutum, tó ikki á leiguflogførum.
Eru súluferðaseðlar altíð tøkir?
Ein ávís nøgd av súluferðaseðlum eru á flest øllum rutum. Tó kann tað verða útselt, og tí ræður um at bíleggja í góðari tíð.
Kann ein súluferðaseðil broytast?
Ja, súluferðaseðlar kunnu broytast fyri eitt gjald. Tað er gjørligt at broyta navn, ferðadag og farleið. Hvør broyting kostar eitt broytingargjald. Navnið á súluferðaseðli kann bert broytast til onkran í tínum húski. Tað verið seg hjúnafelagi, skrásettur felagi, samlivi ella børn í húskinum, ið eru yngri enn 25 ár. GG! Eitt avgreiðslugjald verður kravt fyri broytingar.
Er 24 tíma angrirættur galdandi fyri súluferðaseðlar?
Angrar tú títt keyp innan 24 tímar, fært tú stigini, umframt skattir og avgjøld afturgoldin. Tó er týdningarmikið, at tú setir teg í samband við okkum innan 24 tímar eru farnir fyri at tryggja tær, at tú fært stigini aftur. Tað kanst tú gera við at ringja til Kundatænastuna á tlf. 34 10 00 ella við at skriva til okkara á [email protected]
Eru fleiri sløg av súlulimaskapum?
Ja! Jú fleiri stig tú forvinnur, jú betri limaskap fært tú. Og við tí fylgja fleiri fyrimunir við. Tá ið tú hevur fingið 20.000 stig innan 365 dagar, fært tú Súlubonus GULL, ið gevur atgongd til Fast-track og lounge í Keypmannahavn. Legg til merkis, at vit áhaldandi menna Súluskipanina, og tískil koma fleiri fyrimunir í framtíðini.
Kann eg broyta ein súluferðaseðil til ein vanligan ferðaseðil?
Nei, skalt tú broyta til dømis dagfesting á einum súluferðaseðli, er neyðugt, at ein súluferðaseðil er tøkur á nýggju dagfestingini.
Limatreytir fyri Súlubonus hjá Atlantic Airways
Hesar eru viðtøkurnar fyri limaskap í Súlubonusskipanini hjá Atlantic Airways. Umframt nevndu reglur og treytir í hesum viðtøkum, galda viðtøkurnar, tá ið luttikið verður í Súluskipanini hjá Atlantic Airways eins og nevnt er niðanfyri. Limur í Súluskipanini hevur við innliman góðtikið hesar viðtøkur.
Sum avleiðing av nýggju persónsdátufyriskipanini, sum kemur í gildi 25. mai 2018, hava vit dagført limatreytir okkara fyri limaskapi í bonusskipanini hjá Atlantic Airways. Dagføringin viðvíkur nýggja brotinum um viðgerð av tínum persónsupplýsingum.
Umframt nevndu reglur og treytir í hesi áseting eru ásetingar galdandi, tá ið tú ert limur í bonusskipanini hjá Atlantic Airways, soleiðis sum tær eru nevndar niðanfyri. Limirnir í bonusskipanini hava við tilmeldingina góðtikið nevndu ásetingar.
1.1 Atlantic Airways savnar, brúkar og goymir tínar persónsupplýsingar við tí endamáli at umsita limaskap tín hjá Atlantic Airways, m.a. at skráseta tínar flogferðir og síggja til, at tú fært bonusstig fyri viðkomandi ferðir orsakað av tínum limaskapi í Súlabonusskipanini hjá Atlantic Airways.
1.2 Lógligu áhugamálini hjá Atlantic Airways. Atlantic Airways viðger hesar persónsupplýsingar um teg:
1.2.1 Samskiftisupplýsingar, m.a. navn, bústaður, tjóðskapur, kyn, møgulig lestrarstøða, teldupostadressa, telefonnummar o.s.fr. við tí endamáli at samskifta við teg og síggja til, at tíni bonusstig kunnu eyðmerkjast og gevast rætt.
1.3 Atlantic Airways hevur rætt til at savna og viðgera hesar persónsupplýsingar um teg orsakað av lógligu áhugamálunum hjá Atlantic Airways, og mett verður, at áhugin hjá Atlantic Airways at viðgera tínar persónsupplýsingar koma fram um tíni áhugamál. Lógligu áhugamálini hjá Atlantic Airways eru hesi:
1.3.1 Atlantic Airways hevur rætt til at viðgera tínar samskiftisupplýsingar til at umsita tín limavanga og til at seta seg í samband við teg viðvíkjandi tínum limaskapi í Súlubonusskipanini hjá Atlantic Airways.
1.4 Trúnaður og kunning um viðgerðina hjá Atlantic Airways av tínum upplýsingum: Allar persónsupplýsingar verða viðgjørdar í trúnaði og fara bara at verða brúktar til endamálið, sum lýst er omanfyri.
1.5 Tínar persónsupplýsingar verða goymdar hjá Atlantic Airways og verða vístar á vevsíðuni hjá triðjapartshýsara.
1.6 Gev gætur, at verjustøðið av persónsupplýsingum, sum verður brúkt og handhevjað í londum uttan fyri Evropasamveldið (ES), ikki livir upp til verjustøðið av persónsupplýsingum, sum verður brúkt og handhevjað innan fyri ES. Flutningurin av upplýsingum millum bólkaeindarnar hjá Atlantic Airways fer at vera við fyrisettu ásetingunum hjá kommisjónini í huga, sum Atlantic Airways hevur tikið undir við. Tú kanst biðja um avrit av fyrisettu ásetingunum, sum eru gjørdar millum Atlantic Airways og bólkaeindirnar hjá Atlantic Airways við at seta teg í samband við Atlantic Airways á [email protected].
1.7 Atlantic Airways brúkar triðjapartsútbjóðarar, sum fara at hava atgongd til tínar persónsupplýsingar og viðgera teir. Um ein triðjapartsútbjóðari viðger tínar persónsupplýsingr uttan fyri ES/EØS (Evropiska Búskaparsamstarvið), fer tað antin at vera við støði í ES-US Privacy Shield ella fyrisettu ásetingunum hjá Kommisjónini. Tú kanst biðja um avrit av avtaluni, sum flutningurin av persónsupplýsingum verður lagaður eftir, við at seta teg í samband við Atlantic Airways á [email protected].
1.8 Tínar persónsupplýsingar verða goymdar, so leingi tú ert limur í Súlubonusskipanini hjá Atlantic Airways. Tínar persónsupplýsingar verða strikaðar, tá ið tú sigur limaskapin upp, uttan so at tað verður álagt Atlantic Airways sambært viðkomandi lóggávu at goyma tínar persónsupplýsingar í eitt longri tíðarskeið.
1.9 Atlantic Airways fer við støði í tínum persónsupplýsingum av sær sjálvum at taka avgerðir um teg fyri at gera av, um tú skalt hava ungdómsstøðu. Tað verður grundað á føðingardag tín. Harumframt taka vit av okkum sjálvum avgerðir, grundaðar á talið av ferðastigum, til at avgera, um tú ert Gulllimur. Ert tú undir rætta aldursmarkinum, kanst tú fáa ungdómsstøðu. Hevur tú flogið nóg nógvar ferðir, kanst tú gerast Gulllimur.
1.10 Tíni rættindi. Tú kanst fáa fleiri upplýsingar um tær persónsupplýsingar, sum Atlantic Airways goymir og viðger um teg, við at seta teg í samband við [email protected]. Tú kanst harumframt altíð mótmæla viðgerðini hjá Atlantic Airways av tínum persónsupplýsingum umframt at biðja um rætting ella strikan av tínum persónsupplýsingum. Vilt tú mótmæla viðgerðini av tínum persónsupplýsingum, ella vilt tú fáa tínar persónsupplýsingar rættaðar, so set teg í samband við [email protected] og boða frá. Vilt tú kæra viðgerðina hjá Atlantic Airways av tínum persónsupplýsingum, kanst tú seta teg í samband við Dátueftirlitið.
1.11 Tú kanst fáa avrit av persónsupplýsingum tínum í einum skipaðum, vanliga brúktum og teldutøkum sniði við at seta teg í samband við [email protected]. Ber tað tøkniliga til, kanst tú biðja um at fáa tínar persónsupplýsingar fluttar til aðra fyritøku ella fólk, sum virka sum dátuábyrgdari.
2.1 Hvør persónur kann bert hava ein limaskap í súluskipanini. Feløg og aðrir løgfrøðiligir persónar kunnu ikki hava súluvanga.
2.2 Atlantic Airways eigur súlukortið. Verður limaskapur strikaður, skal súlukortið latast Atlantic Airways aftur alt fyri eitt, ella tá ið Atlantic Airways krevur hetta.
2.3 Verður limaskapurin misnýttur beinleiðis ella óbeinleiðis, herundir við at limurin ber seg óhóskandi at mótvegis Atlantic Airways, samstarvsfeløgum hjá Atlantic Airways, tess starvsfólki ella ferðafólki, hevur Atlantic Airways heimild at siga upp limaskapin beinanvegin og uttan ávaring. Vunnin, óbrúktsúlustig og/ella óbrúktirsúluferðaseðlar falla tá burtur.
2.4 Limur kann altíð við at boða frá skrivliga og lata inn súlukortið krevja, at allar skrásettar upplýsingar verða strikaðar samsvarandi galdandi lóg.
2.5 Hevur tú stovnað tær ein SVEIGGJ-vanga á atlantic.fo, verða tíni súlustig skrásett her og ikki er neyðugt at stovna ein súlubonusvanga.
3.1 Súlustig verða bert latin fyri flogleiðirnar á rutunetinum hjá Atlantic Airways. Súlustig verða bert latnar fyri ta flogleið og tann flokk, sum er bílagdur, goldin og skrásettur sambært ferðaseðlinum. Hetta er eisini galdandi fyri broytingar, ið Atlantic Airways hevur framt av tøkniligum ella tilbúgvingarligum orsøkum. Súlustig verða bert latin fyri ferðir, ið limurin hevur verið. Fyri keyptar, men ónýttar ferðaseðlar, verða eingin súlustig latin. Súlustig verða ikki latin, tá ið ferðir verða avlýstar av orsøkum, ið Atlantic Airways ella samstarvsfelagar hjá Atlantic Airways ikki hava ávirkan á.
3.2 Tað er bert tann ferðandi limurin sjálvur, ið kann fáa súlustig í sambandi við keyptar ferðaseðlar. Hetta uttan mun til, hvør hevur goldið fyri tað, ið er keypt.
3.3 Fingin súlustig eru persónlig og kunnu ikki seljast, latast, arvast ella verða innloyst móti endurgjaldi, men bara nýtast til tey endamál, ið Atlantic Airways hevur ásett. Tveir ella fleiri persónar kunnu ikki leggja súlustig síni saman, t.d. fyri at røkka einum marki fyri súluferð.
3.4 Súlustig eru galdandi í sjey ár frá tí degi, tey eru vunnin. Eftir hetta fella stigini burtur.
3.5 Atlantic Airways ásetur sjálvt, hvørji ferðaseðlasløg fáa súlustig. Atlantic Airways hevur rætt til at útihýsa ferðaseðlasløg og ferðamál úr Súluskipanini.
3.6 Fyri at fáa súlustig skal kundin tryggja sær, at limanummarið er lagt afturat bíleggingini áðrenn fráferð fyri at hesi kunna síggjast á súluvanganum.
3.7 Atlantic Airways ásetir, hvussu nógv súlustig verða vunnin fyri ferðir á rutunetinum hjá felagnum. Hesi kunnu broytast uttan ávaring. Sí nærri kunning á atlantic.fo
3.8 Eftirskráseting av stigum ber til og krevur, at tú sendir okkum avrit av tínum ferðakorti (boardingpass) í seinasta lagi seks mánaðir eftir, at ferðin er lokin. Ferðakortið skal sendast talgilt til [email protected] , og hereftir skrásetir Atlantic Airways súlustigini.
4.1 Súlustig eru persónlig. Tó kunnu hesi húsfólk nýta súlustig, treytað av at limurin hevur játtað: hjúnafelagi, skrásettur felagi ella samlivi, umframt børn í húskinum, ið eru yngri enn 25 ár. Nevndu húsfólk kunnu brúka súlustig, uttan at limurin sjálvur er við.
4.2 Súluferðir kunnu bíleggjast á øllum flogleiðum á rutunetinum hjá Atlantic Airways, tó er talið á plássum av súluferðum avmarkað. Súluferðir kunnu keypast við at skriva til [email protected] ella við at ringja til til Kundatænstuna hjá Atlantic Airways.
4.3 Við súluferðaseðlum kanst tú broyta ferðadag, farleið og navn fyri eitt avgjald, ið Atlantic Airways hevur ásett. Broytingar kunnu gerast fram til 24 tímar undan fráferð.
4.4 Vit bjóða møguleikan at angra bíleggingina innanfyri 24 tímar, frá keypið er gjørt og fáa øll súlustigini og kostnaðir annars endurgoldin.
4.5 Atlantic Airways ásetir, hvussu nógv súlustig skulu til fyri at vinna sær ein súluferðaseðil á rutunetinum hjá felagnum. Hesi kunnu broytast uttan ávaring. Sí nærri kunning á atlantic.fo
5.1 Tað eru trý sløg av limaskapum. Tú kanst vera vanligur limur, gull-limur ella BASALT-limur. Tú gerst gull/BASALT-limur, um tú savnar tær fleiri enn 20.000/40.000 súlustig uppá eitt ár. Tá verður tú uppstigað/ur til gull/BASALT-stig. Hesi stig geva fleiri fyrimunir. Meira um hetta sæst á atlantic.fo
5.1.2 Eitt ár er at rokna 12 mðr. fram frá tí degi, tá ið tú stovnar tær ein súluvanga á atlantic.fo
5.1.3 Hevur tú nóg mikið av súlustigum til gull-súlukort, kanst tú verða uppstigað/ur, og hendan uppstigan er galdandi í 12 mðr. frá uppstiganardegnum. Um tú ikki hevur vunnið nóg mikið av stigum (20.000) hesar 12 mánaðirnar, tú hevur gull-limaskap, verður tú sett/ur aftur á vanliga stigið, tá ið teir 12 mánaðirnir eru farnir, og gull-limaskapurin verður strikaður.
6.1 Tá ið tú stovnar ein vanga, váttar tú, at øll kunningin á vanganum er røtt og dagførd.
6.2. Við at stovna ein vanga, loyvir tú Atlantic Airways at senda tær kunning við tíðindum og tilboðum.
6.3 Atlantic Airways kann til eina og hvørja tíð broyta treytirnar ella avtaka Súlubonus-skipanina. Verður Súluskipanin tikin av, kunnu fingin súlustig verða brúkt í tríggjar mánaðirnar eftir, at boðað er frá hesum. Hetta er kortini ikki galdandi, um skipanin verður tikin av orsakað av lógarbroytingum, avgerð hjá dómstóli, kravboðum frá almennum myndugleikum, broytingum í rutuskipanum ella tílíkum, tí tá falla fingin súlustig burtur uttan nakað slag av endurgjaldi.
6.4 Viðkomandi skattir og avgjøld, herundir ferðaavgjøld, skal einstaki limurin gjalda fyri.
6.5 Limur hevur sjálvur ábyrgd av at halda galdandi skattareglur og aðrar reglur, ið hava týdning fyri at vera í Súluskipanini hjá Atlantic Airways.
6.6 Tá børn yngri enn 18 ár skráseta seg, samtykkja tey samstundis, at tey hava fingið loyvi til skráseting frá foreldur ella verja.
Allir rættarligir spurningar í sambandi við Súluskipanina hjá Atlantic Airways verða avgjørdir sambært rættarskipanini í Føroyum.
8.1 Súlubonus kom í gildi 28. mars 2017.
8.2 Fyri at fáa súlustig, skalt tú hava stovnað ein vanga á atlantic.fo, áðrenn ferðin byrjar.
Gevið gætur!
Atlantic Airways hevur tað fyrivarnið, at prentvillur kunnu vera, og at broytingar kunnu verða framdar í sambandi við Súluskipanina.


text:
Byggja bilverkstað í Gøtudali
Kjartan Joensen, ið flestu munnu kenna sum útróðrarmann og politikara, ringdi til Norðlýsið í dag og segði at Kanjon reisti nýggja bygningi hjá Spf. Autolakering í dag.
Smápartafelagið er ikki nýtt, tað byrjaði í leigaðum hølum í Gøtudali fyri umleið 6 árum síðani. Vit byrjaðu við tveimum monnum á verkstaðnum, og seinastu tvey árini hava 11 mans verið á verkstaðnum. Virkið hevur nógv at gera, men vit hava ikki umstøður í leigaðu hølunum til fleiri starvsfólk, men tað fara vit helst at hava í nýggju hølunum. Bilverkstaðurin eigur eisini leigubilar, sum viðskiftafólk fáa til láns, tá bilur teirra er til umvælingar.
Tó, innkomuvegurin á økið er ikki liðugtgjørdur enn, og heldur ikki eru ljósmastrar settar upp, men frá kommununi hava vit fingið at vita, at hetta skal vera liðugt undan jólum.
Sum eg skilji, sigur Kjartan, so verður hetta stóra økið helst deilt upp í 5 ella 6 matrikulnummur og fyri spurningar eru tik øll matrikkulini. Sum eg havi skilt, so er eitt felag í Klaksvík ímillum.
Eigararnir av Spf. Autolakering eru Kjartan Joensen, Katrin Kjartansdóttir og Suni Johannesen.
Nýggi bygningurin í Gøtudali er 640 fermetrar til víddar og gólvvíddin verður 800 fermetrar.


text:
Fyrsta Mósebók, kapittul 18
Harrin birtist Ábrahami í Mamrelund
v1
Síðan birtist Harrin fyri honum í Mamrelund, har hann sat í tjalddurum sínum í hádegishitanum.
v2
Og tá ið hann hugdi upp og leit seg um, sí, tá stóðu tríggir mans framman fyri honum; og tá ið hann sá teir, fór hann úr tjalddurunum rennandi ímóti teimum og lútaði til jarðar,
v3
og mælti: «Harri, havi eg funnið náði í eygum tínum, tá far ikki um træl tín!
v4
Loyv okkum at fara eftir einum sindri av vatni, so at tit mega tváa føtur tykkara; og hvílið tykkum síðan undir trænum!
v5
Eg skal eisini fáa tykkum ein breyðbita, so at tit mega styrkja tykkum til at halda ferðina fram, tá ið tit nú kortini eru komnir her framvið hjá træli tykkara.» Teir svaraðu: «Ger, sum tú sigur.»
v6
Tá skundaði Ábraham sær inn í tjaldið til Sáru og mælti: «Tak sum skjótast trý mál av mjøli, elt tað og baka køkur!»
v7
Sjálvur rann hann út til neytini og tók ein snotiligan og góðan kálv og fekk sveininum hann, sum alt í einum matgjørdi hann.
v8
Síðan tók hann rómastamp og mjólk og kálvin, ið til var gjørdur; og hann setti fyri teir og gekk teimum sjálvur til handa undir trænum, meðan teir fingu sær.
Harrin heitir Ábrahami aftur føðing Ísaks
v9
Teir søgdu tá við hann: «Hvar er Sára, kona tín?» Hann svaraði: «Har inni í tjaldinum.»
v10
Tá segði hann: «Vissuliga skal eg vitja teg aftur í áramótið, og tá man Sára, kona tín, hava son.» Sára stóð og lurtaði í durum tjaldsins, ið var aftan fyri teir.
v11
Men Ábraham og Sára vóru gomul og høvdu nógv ár á baki, so at tað ikki longur gekst Sáru eins og konum annars;
v12
tí læði hon við sær sjálvari og hugsaði: «Man girndarhugur koma á meg, nú tá ið ellin hevur boygt meg, og maður mín eisini er vorðin gamal?»
v13
Tá segði Harrin við Ábraham: «Hví lær Sára og hugsar: Hvussu skal eg, sum eri so gomul, føða son?
v14
Man nakað vera Harranum óført? Tá ið eg komi aftur til tín í áramótið, tá skal Sára hava son!»
v15
Men av tí at Sára nú var vorðin rædd, noktaði hon fyri tí og segði: «Nei, eg læði ikki!» Men hann svaraði: «Jú, víst læði tú!»
Harrin boðar oyðing Sódomu
v16
Síðan reistust teir frá borði og fóru avstað haðan niðan móti Sódomu; og Ábraham fylgdi teimum á leið.
v17
Tá hugsaði Harrin: «Eigi eg at loyna fyri Ábrahami tað, sum eg ætli mær at gera?
v18
Ábraham verður jú vissuliga stór og máttmikil tjóð, og allar tjóðir á fold munnu fáa signing av honum;
v19
tí at hann havi eg valt út til tess, at hann skal bjóða børnum sínum og ætt síni eftir seg at varðveita veg Harrans og inna rætt og rættlæti, so at Harrin kann lata Ábraham fáa tað, sum hann hevur fyrijáttað honum.»
v20
Tá segði Harrin: «Vissuliga er rópið yvir Sódomu og Gómorru mikið, og synd teirra er ovurtung;
v21
tí skal eg stíga oman til tess at sjá, um teir hava borið seg at soleiðis, sum hetta rópið sigur mær frá, ella ikki; tað vil eg vita!»
Forbøn Ábrahams
v22
Síðan snúðust menninir haðan og fóru til Sódomu; men Harrin varð standandi eftir frammi fyri Ábrahami.
v23
Tá nærkaðist Ábraham honum og mælti: «Ætlar tú av sanni at avoyða rættvísar saman við órættvísum?
v24
Kanska eru fimmti rættvísir í staðnum, vilt tú tá oyða teir av og ikki eira staðnum vegna teirra fimmti rættvísu, sum har eru?
v25
Fjart veri tað tær at gera tílíkt, at týna rættvísar saman við órættvísum, so at tað fer rættvísum á sama hátt sum órættvísum; fjart veri sovorðið tær; man hann, ið dømir alt jarðarríkið, ikki inna rætt?»
v26
Harrin svaraði: «Finni eg í Sódomu fimmti rættvísar innanborgar, skal eg eira øllum staðnum teirra vegna.»
v27
Men Ábraham tók aftur til orða og segði: «Eg eri farin at tala við Harra mín, tó at eg eri dust og øska.
v28
Vera má, at fimm vanta í fimmti rættvísar; vilt tú tá oyða allan staðin vegna hesa fimm?» Hann svaraði: «Finni eg fjøruti og fimm rættvísar í honum, skal eg ikki oyða hann.»
v29
Men hann helt fram at tala við hann og segði: «Vera má, at har einans finnast fjøruti.» Hann svaraði: «Vegna teirra fjøruti skal eg lata tað verða ógjørt.»
v30
Uppaftur mælti hann: «Harri mín má ikki verða illur um, at eg tali, men vera má, at har einans finnast tríati.» Hann svaraði: «Finni eg tríati, skal eg ikki gera tað.»
v31
Og hann segði: «Sí, eg eri farin at tala við Harra mín; men vera má, at har einans finnast tjúgu.» Hann svaraði: «Vegna teirra tjúgu skal eg ikki oyða hann.»
v32
Uppaftur segði hann: «Harri mín má ikki verða illur, tá ið eg nú tali á síðsta sinni; men vera má, at har einans finnast tíggju.» Hann svaraði: «Vegna teirra tíggju skal eg lata tað verða ógjørt.»
v33
Tá ið Harrin hevði endað talu sína við Ábraham, fór hann leið sína; og Ábraham vendi heim aftur til sín sjálvs.


text:
Tíðindaskriv 31 januar 2018
MEST undirskrivað sáttmála við skipasmiðjuna Western Baltija Shipyard í Litava um bygging av skrokkinum til nýggja føroyska havrannsóknarskipið
Sáttmáli var í dag undirskrivaður í býnum Klaipėda í Litava um bygging av skrokkinum til nýggja havrannsóknarskipið. Talan er um eina skipasmiðju við drúgvum royndum, sum hevur veitt skrokkar til skipasmiðjur í millum annað Noregi, Danmark og Týsland í mong ár.
“Valið fall á júst Western Baltija skipasmiðjuna tí at góðska, umstøður og annað talaðu fyri tí”, sigur stjórin á MEST, Mouritz Mohr, í stuttari viðmerking úr Litava.
Tað er Føroya Landsstýri, sum hevur gjørt sáttmála við MEST um at byggja skipið.
Skrokkurin verður væntandi liðugur á sumri 2019. Tá kemur skrokkurin inn á MEST á Skála har skipið verður gjørt liðugt. Skipið skal verða liðugt á sumri 2020.


text:
Ósaskrubba (flundruættin)
Platichthys flesus (Linné, 1758)
Stødd: Ósaskrubba verður upp í 60 cm long, sjáldan longri enn 30 cm.
Dýpi: Ósaskrubba er nær landi, út á 25 metra dýpi, men er tó fingin á umleið 100 metra dýpi eisini. Ósaskrubban er, sum navnið sigur, ofta í ósum og blandingsvatni. Hon fer viðhvørt nakað niðan í áirnar, men livir annars í sjónum.
Litur: Ósaskrubba tekur lit eftir botni, og er oftast myrkabrún við reydligum blettum óregluliga her og har myrkumegin. Fjaðrarnar hava ein farra av reydligum liti. Hvítumegin er hon oftast mjólkarhvít, men er eisini ofta mislitt við litin á bakinum.
Lýsing: Ósaskrubba er høgravendur flatfiskur, men rangar ósaskrubbur eru rættiliga vanligar. Hon hevur eina ryggfjøður frá oman fyri vinstra eyga aftur til klingruna, eina gotfjøður frá gotinum aftur til klingruna. Smáar beinknútur eru fram við festinum á ryggfjøðurini og gotfjøðurini. Myrkumegin eru smáar beinknútur av høvdinum og nakað aftur eftir síðuni við strikuna. Strikan er bert eitt sindur bogin oman fyri uggafjøðurina. Hon hevur smáar uggafjaðrar og smáar búkfjaðrar. Hon hevur førligan stert. Píkur er við gotið.
Eyðkenni: Veidd nær landi. Tann myrki liturin. Hon skilist væl frá reyðsprøku m.a. á teimum smáu beinknútunum fram við fjaðrafestunum, og at eingin beinkambur er yvir kápuni myrkumegin.
Týdningur: Ósaskrubba hevur nakað av týdningi sum heimaveiða í Føroyum. Á evropeisku marknaðunum verður nakað selt av ósaskrubbu.
da: Skrubbe, en: Fluke – Flounder, fr: Flet commun, no: Skrubbe – Vassflyndre, tý: Butt - Flunder
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Flatfiskar Pleuronectiformes
14 ættir eru í flatfiskahópinum við 134 slektum og 678 sløgum.
Av hesum eru undir Føroyum 2 ættir við tilsamans 11 slektum og 11 sløgum:
Flatfiskarnir eru eyðkendir við teirra flata og asymmetriska kropskapi, har onnur síðan vendur upp og hin niður. Nýklakt yngul, ið livir uppi í sjónum, hevur vanligt fiskaskap, men eftir eina tíð sum yngul byrjar annað eygað at flyta seg yvir á hina síðuna, og fiskurin fær sítt flata skap. Á onkrum av flatfiskunum verður tó annað eygað verandi á kantinum á høvdinum. Yngulin byrjar nú at svimja á síðuni. Umleið samtíðis fer fiskurin niður á botnin at vera. Eygnasíðan fær dimman lit, og blindasíða ljósan. Teir hava eina langa ryggfjøður og eina langa gotfjøður. Fyri tað mesta liva teir sum botnfiskar, men eru tó uppi í sjónum viðhvørt, onkur sløg regluliga.
Í útheiminum eru onkur sløg, sum liva í feskum vatni. Við Føroyar er okkurt slag, sum fyri ein part er í feskum vatni og í blandingsvatni, men annars livir flatfiskur í sjónum.
***
Eitt sindur um flatfiskarnar
Undir Føroyum eru bæði vinstravendir og høgravendir flatfiskar.
Á vinstravendum flatfiski vendir vinstra lið upp, og á høgravendum flatfiski vendir høgra lið upp.
Allar kvoysurnar, glaskvoysa, norskakvoysa og hvasskvoysa, eru vinstravendar.
Allir hinir flatfiskarnir, hvassasprek, kalvi, svartkalvi, lálla, skrubba, tunga, ósaskrubba og reyðsprøka, eru høgravendir.
Eyguni eru tímegin, sum vendir upp.
Tann síðan, sum vendir upp, er altíð dimmari enn hin, og hon verður ofta nevnd bakið, hóast hon í veruleikanum er síða.
Onkuntíð hendir tað, at flatfiskur ikki vendir røttu síðuna upp, t.d. at ein kalvi vendir vinstru lið upp. Ein slíkur kalvi nevnist „rangur kalvi“.


text:
Til ber at veita fólki samsýning, sum átaka sær at ansa fólkapensjónisti heima.
Treytin fyri at veita samsýning er, at tann sum ansast skal, hevur tørv á støðugari røkt og hjáveru.
Um samsýning verður veitt fólki fyri at ansa, verður vanliga ikki veitt heimahjálp eisini. Er talan um, at tann, ið ansast skal, hevur tørv á tveimum hjálparum, ber til at søkja um heimahjálp.
Tey ið ynskja at søkja samsýning sambært hesi áseting, kunnu venda sær til økisskrivstovuna tlf 793600 millum kl. 9 og 12 ella við at senda teldupost til Økistænastuna um umsóknarblað. Eisini ber til at heinta oyðiblað her


text:
Tíðindi
Nevndin skipað seg
25. mars 2017
Á nevndarfundi 24. mars 2017 skipaði nevndin seg soleiðis:
Anders Berg, formaður.
Magnus Gunnarsson, næstformaður.
Hans Jákup Michelsen, kassameistari.
Petur Johannesen, skrivari.
Martin Heinesen, nevndarlimur.
Eykaliminir eru Búgvi Apol og Olivur Andreasen.
29. apríl 2015
Nýggj nevnd
22. mars 2014
Á ársaðalfundinum leygardagin 15. mars 2014 varð nýggj nevnd vald. Í nevndini eru: Eirikur Ó. Simonsen, Finn Jespersen, Hans Jákup Michelsen, Petur Julian Johannesen og Martin Heinesen.
Tiltakslimir eru Búgvi Apol og Dan Joensen.
Grannskoðarar eru Otto Rubeksen og Jóhan Larsen.
Nevndin skipaði seg seinni sama kvøldið 15. mars 2014 eftir ársaðalfundin og skipaði hon seg soleiðis:
Eirikur Ó. Simonsen, formaður
Finn Jespersen, næstformaður
Hans Jákup Michelsen, kassameistari
Petur J. Johannesen, skrivari og kontaktpersónur fyri brunnin
Martin Heinesen, ábyrgd av myndum og upplýsingum um øll akfør
Á ársaðalfundinum í 2013 varð gjørt av, at limirnir, sum høvdu sitið longst, skuldu standa fyri vali hesaferð. Teir eru Eirikur Ó. Simonsen, Finn Jespersen og Hans Jákup Michelsen. Páll J. Jarnfoss boðaði frá, at hann vildi verða loystur úr nevndini.
Teir tríggir, ið stóðu fyri vali, vórðu allir afturvaldir, og fyri Páll J. Jarnfoss varð Martin Heinesen valdur.
Nevndin skipað seg
22. mars 2013
Skrivað hevur: Sonne Smith, sonnesmith@olivant.fo
Á nevndarfundi hóskvøldið 21. mars 2013 skipaði nevndin seg soleiðis:
Eirikur Ó. Simonsen, formaður.
Finn Jespersen, næstformaður og kontaktpersónur fyri brunnin
Hans Jákup Michelsen, kassameistari
Petur J. Johannesen, skrivari og kontaktpersónur fyri brunnin
Páll Jarnfoss, kontaktpersónur fyri brunnin
Nevndin er sostatt óbroytt, og ábyrgdarøkið hjá tí einstaka nevndarliminum er tað sama sum seinast.
Øll nevndin, Eirikur Ólason Simonsen, Finn Jespersen, Petur Julian Johannessen, Hans Jákup Michelsen, Páll J. Jarnfoss, og tiltakslimirnir, Búgvi Apol og Dan Joensen, vórðu afturvald á aðalfundinum hjá Ellisakførum, leygardagin 16. mars 2013.
Aðalfundurin hjá Ellisakførum 2013
16. mars 2013
Skrivað hevur: Sonne Smith, sonnesmith@olivant.fo
Øll nevndin, Eirikur Ólason Simonsen, Finn Jespersen, Petur Julian Johannessen, Hans Jákup Michelsen, Páll J. Jarnfoss, og tiltakslimirnir, Búgvi Apol og Dan Joensen, vórðu afturvald á aðalfundinum hjá Ellisakførum, leygardagin 16. mars 2013.
Limagjaldið er tað sama, 400 krónur um árið. Á fundinum var eisini ein veitslunevnd vald.
Lutfalsliga nógvir limir vóru møttir, so tað var ein hugaligur, hugnaligur og góður fundur. Eftir fundin var frálíkt smurt breyð at fáa.
Nevndin skipað seg
31. mars 2012
Á nevndarfundi leygardagin 31. mars 2012 skipaði nevndin seg soleiðis:
Eirikur Ó. Simonsen, formaður.
Finn Jespersen, næstformaður og kontaktpersónur fyri brunnin
Hans Jákup Michelsen, kassameistari
Petur J. Johannesen, skrivari og kontaktpersónur fyri brunnin
Páll Jarnfoss, kontaktpersónur fyri brunnin
Nevndin er sostatt óbroytt.
Ársaðalfundur 17. mars 2012
Trýggir nevndarlimir stóðu fyri vali. Men at tí at onki uppskot kom inn uppá nýggjar limir, varð, so at siga, øll nevndin vald aftur.
Bara ein tiltakslimir er nýggjur og tað er Dan Joensen, sum kom inn fyri John Christiansen.
Uppmøtingin til fundin var ússalig. Og var tí ringt at finna nýggja nevnd til felagið sum hóast alt hevur einar 180 limir.
Nevndin skipar seg seinni.


text:
Í gjár varð manningin á Orminum langa heiðrað av Tórshavnar kommuna fyri FM-sigurin hjá tíggjumannaførunum í ár. Hetta var í móttøkuhúsinum hjá kommununi í Tróndargøtu. Tey vóru ógvuliga gestablíð hjá kommununi, og Annika Olsen, borgarstjóri, bar manningini á Orminum Langa og umboðum fyri Róðrarfelagið Knørr eina sera vakra heilsan. Í næstum verður móttøka fyri hinum [...]
Hóast mjørkin hevði hug til at spæla kappróðrinum eitt puss, royndist Jóansøkan í Vági væl hjá Róðrarfelagnum Knørri. Ormsmenn sigraðu aftur og vunnu gull, jalsdreingir og tambargentur vunnu silvur í sera tættari kapping, og jalskvinnur endurtóku bronsuna frá sundalagsstevnu. Barnamanningin við gentum helt eisini fast við sína støðu og leggur sær nøkur stig aftur at [...]
Also posted in jallurin, tambar, tíðindi |
Fyrsta FM-stevnan er farin aftur um bak, og Róðrarfelagið Knørrur kom væl frá starti. Genturnar á Tambar og menninir á Orminum Langa vunnu gull, og dreingirnir og kvinnurnar á Jallinum vunnu bronsu í góðari kapping um fyrsta plássið. Við hesum vunnu allir bláir fm-bátar heiðursmerki. Barnamanningarnar vóru eisini nøgdar við síni úrslit, hóast tað ikki [...]
Nú stevnurnar av álvara standa fyri durum, hava rógvarar og róðursfólk úr at gera við síðstu fyrireikingunum. Tó, so hevur Vár Antoniussen givið sær stundir at svara upp á teir tíggju altavgerandi spurningarnar ímillum tøkini. Vár hevur róð í trý ár og situr nú við róðrið á øðrum ári og vísir sínar dygdir. Bátur: Tambar [...]
Róðrarfelagið Knørrur selur seksmannafarið Gamla Jarnbard. Talan er um tann upprunaliga Jarnbardin, hin so kenda vinnaran í føroyskum kvinnuróðri. Báturin er góður, men felagið hevur ikki pláss fyri honum longur. Tí verður hann seldur. Prísuppskot: 15.000 kr. Til ber at bjóða og hoyra meira við at skriva til Róðrarfelagið Knørr á rk@rk.fo ella ringja 792736. Hægstbjóðandi fær bátin. [...]
Skrivað hevur bardursg | Lagt út: 17. Februar 2018
Vit møta einari eldsál í Róðrarfelagnum Knørri um mánaðin fram til stevnurnar. Nú venjingin av álvara er byrja, vektstengurnar avstøvaðar og tað síðsta av jóladøgurðanum sveitta vekk eru fleiri andlit at síggja niðri í venjingarhølunum. Tó so er serliga eitt av hesum andlitunum sum ikki hevur ligið á løtu liðini. Allan Mouritsen hevur verið at [...]
Also posted in jallurin, manningar |
Í gjár fekk Róðrarfelagið Knørrur sítt spildurnýggja fimmmannafar, sum Terji Reinert Jakobsen á Kjalnesi hevur smíðað. Tambar eitur vakri báturin, og stuttligt verður at fylgja við honum í summar. Tvær manningar fara at rógva. Ein gentumanning og ein smágentu- ella smádreingjamanning. Nú verður Tambar gjørdur klárur. Tað verður í Evensens pakkhúsi, har Róðrarfelagið Knørrur heldur [...]
Skrivað hevur bardursg | Lagt út: 10. Januar 2018
Nú jólini og nýggjári eri fari aftur um bak er tíð hjá róðrarfeløgum at vakna úr bjarnardúrinum og fara til verka og gera klárt tl stevnunar. Her í RK hava vit vant alt árið, men hvørjar eru hesar ótroyttandi eldsálir sum toga í árina alt árið runt? Vit møta einari eldsál um mánaðin fram til [...]
Í einum kjallara á Kjalnesi í Kollafirði stendur Tambar, nýggja fimmmannafarið hjá Róðrarfelagnum Knørri. Tað er Terji Reinert Jakobsen, sum smíðar, og nú eru flábondini íkomin og remmuborðið og rimin eftir at laða. Tað var í summar, at Róðrarfelagið Knørrur gjørdi av at byggja nýtt fimmmannafar aftur at teimum báðum, sum felagið longu hevur, Píli [...]
Also posted in tambar, tambar, tíðindi |
Róðrarfelagið Knørrur er eitt trygt róðrarfelag – viðmerkingar til vestamálið hjá nøkrum av vaksnu rógvarum okkara Í sambandi við mál, har nakrir av rógvarunum á tíggjumannafarinum Orminum Langa hjá Róðrarfelagnum Knørri eru farnir rættarvegin við bót, sum teir hava fingið fyri ikki at rógva í vesti, hevur Róðrarfelagið Knørrur hesar viðmerkingar: Róðrarfelagið Knørrur leggur stóran [...]


text:
Tað er nú uppklárað, hvat tað var fyri ein kalikur, sum kavarar hjá Faroe Dive funnu á havsins botni fríggjakvøldið.
Orsøkin til at kirkjuráðið í Fuglafirði ikki kendi til kalikin tá tey sóu mynd av honum er, at hann ikki hevur verið brúktur í kirkjuni.
Les eisini: Kavaranæmingur fann silvurkalik á havsins botni
Anne Mette Greve Klemensen, sóknarprestur í Fuglafirði, hevur verið stødd uttanlands hesar seinastu dagarnar, og kom aftur til Føroyar í gjárkvøldið.
So skjótt sum hon sá kalikin í dag, kendi hon hann aftur.
Alt bírættingarsettið er burtur
Talan er um kalikin, ið hoyrir til gamla bírættingarsettið hjá fuglafjarðarpresti.
- Henda kalikin havi eg brúkt nógvar ferðir fram til mai mánaða 2016, greiðir Anne Mette Greve Klemensen frá.
Hon hevur í kvøld verið í kirkjuni og leita eftir gamla bírættingarsettinum, og kann staðfesta, at tað er burtur. Helst er tað stolið uttan at nakar hevur varnast tað, tí tað ikki varð brúkt longur. Umframt kalikin var eisini eina dós til altarbreyð og ein diskur at hava breyðini á í samband við bírætting. Gripirnir vóru í einari gamlari illa slitnari svartari eskju við plúss innan og við einum slitnum handtaki – alt í sterlingsilvuri.
Eitt bírættingarsett er eitt ferðasett til altargang, sum prestur hevur liggjandi heima í prestagarðinum klárt at taka við sær, tá prestur skal á heimavitjan í samband við sjúku ella onkran, ið liggur fyri deyðanum.
Anne Mette Greve Klemensen sigur, at hon eisini hevur brúkt hetta settið í sambandi við altargongd á røktarheimum og í Funningsfirði.
Gamla settið er frá 1957, og kom til Fuglafjarðar, tá Torkil Beder kom til bygdina at vera prestur har.
Anne Mette Greve Klemensen á prædikustólinum í Havnar kirkju í sambandi við Ólavsøkugudstænastuna 2017 (Savnsmynd: Jens Kr. Vang)
Ikki brúkt síðan 2016
Anne Mette Greve Klemensen greiðir soleiðis frá:
- 1. mai 2016 fór eg í barsilsfarloyvi og Marjun Bæk tók við sum avloysari. Eg legði bírættingarsettið í kirkjuna, men av tí, at kirkjuráðið longu tá hevði bílagt eitt nýtt sett, gjørdi Marjun ongantíð brúk av tí gamla – kendi einki til tað.
- Tað er orsøkin til, at ongin hevur varnast, at gamla bírættingarsettið er burtur. Tað var ikki fyrr enn vit ruddaðu kirkjuna nú í farna mánaði upp undir mentanarvikuna, at kirkjuráðsforkvinnan kom í tankar um, at hon hevði funnið eskjuna, har vit høvdu bikørini í, tóma í tekøkinum. Tað var ikki pláss fyri bikørum í gamla bíleggingarsettinum, sum vit tí høvdu í einari eskju, greiðir Anne Mette Greve Klemensen frá.
Tá hon so í kvøld fór í kirkjuna at leita eftir bírættingarsettinum, kundi hon staðfesta, at alt var burtur. Kalikur, oblatdós, diskur og eskjan tað var í.
Sostatt kann prestur eisini staðfesta, at stuldurin er farin fram einaferð millum 1. mai 2016 og august mánaða í ár.
- Kunnu koma til mín við lutunum
Stuldurin var ongantíð meldaður til løgregluna. Prestur leggur dent á, at talan er um stuldur meðan kirkjan hevur staðið opin. Tað hevur ikki verið brotið inn í kirkjuna hetta tíðarskeiðið.
Nú grunar prestur og fólkini kring kirkjuna yvir, hvat man vera hent við silvurlutunum.
- Silvurgripirnir hava eitt ávíst virði. Tað kann hugsast at bikørini, dósin og diskurin eru seld á svarta marknaðinum við góðum vinningi, tí hetta hevur stórt virði. Orsøkin til at kalikurin ikki er avsettur er helst, at ’Fuglefjord Præstegæld’ stendur graverað í botnin og 'Fuglafjarðar Prestagjald 1957' oman á fótinum.
- Kalikurin er eitt sindur bognaður. Tað kundi týtt upp á, at onkur hevur roynt at skilja ovara partin frá fótinum, sigur Anne Mette Greve Klemensen.
Fuglafjarðarprestur er óvuliga áhugaður í at fáa fatur á lutunum aftur. Og hevur hesa áheitan til rætta viðkomandi:
- Um tað er onkur, sum liggur inni við tingunum, so kunnu tey venda sær til mín, og eg fari at takka fyri uttan at gera meira við málið. Vit hava ongan áhuga at draga løgregluna inn í hetta, sigur Anne Mette Greve Klemensen.
(Rættað 17.september kl. 12.45 - í upprunatekstinum skrivaðu vit, at 25 drekkibikør eisini vóru saknað. Tað vísir seg nú, at bikørini ikki eru burtur)


text:
Diplom í almannafyrisiting
Í vár verða fyrstu diplomini í almannafyrisiting handaði á Fróðskaparsetrinum.
Talan er um ávegis útbúgving á bachelorstigi, har virkin fólk í føroyskari almannafyrisiting hava tikið parttíðar ársnám (60 ECTS).
Málið er í framtíðini at bjóða útbúgving sum sosialráðgevi og almannafyrisitari, men ávegis hevur Søgu- og samfelagsdeildin í góðum samstarvi við serliga Aalborg Universitet sett saman ársnám, sum bæði kann nýtast at góðskriva á øðrum útbúgvingum og sum sjálvstøðug eftirútbúgving.
Námið er samansett av fýra bólkum av skeiðum ið kallast sosialt arbeiði, samfelagsvísing, løgfrøði og sálarfrøði. Kravt er at taka nøkur skeið úr hvørjum bólki uttan síðstnevnda, men annars er frælsi at velja fak úr teimum ymsu bólkunum.
Skeiðini í lóg eru kend skeið sum grundskeið í lóg og grundleggjandi fyrisitingarlóg, men eisini serliga sniðgivn skeið í eittnú ALS-lóg.
Skeiðini í samfelagsvísindi eru skeið ið annars eru boðin út á bachelorútbúgvingum, eittnú sosiologi og samfelagsvísindaligt háttalag.
Skeiðini í sosialum arbeiði eru boðin út í samstarvi við Aalborg og byggja á skeið á sosialráðgevaútbúgvingini har, men eru serliga lagað til føroysk viðurskifti og taka støði í føroyskum dømum.
Talan er um royndarverkætlan í góðum samstarvi við stovnar á økinum. Tá ið hesar royndir eru eftirmettar, er hugsandi at skipanin verður víðkað til aðrar tættir í fyrisiting, eittnú skattafyrisiting og starvsfólkafyrisiting.
Eftir meginreglunum ið nevndar eru eftir lærda háskúlanum í Bologna eru útbúgvingar á Fróðskaparsetrinum nú býttar upp í trý stig, bachelor, master og Ph.D. Her er talan um diplomútbúgving ávegis til bachelor.
Fróðskaparsetrið merkir stóran áhuga fyri at menna starvsfólkahópin á almennum stovnum, skeiðini hava fingið góð ummæli sum bæði viðkomandi og mennandi fyri fólk ið frammanundan oftast hava hollar praktiskar royndir á økinum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
25. marts 2011
Nýggjar myndir í myndasavninum hjá FR
Brandur hevur verið so beinasamur at komið við myndum frá 2 kappríðingum.
sí myndasavnið: http://picasaweb.google.com/fr.heimasida
sí myndasavnið: http://picasaweb.google.com/fr.heimasida
Lagt út av Føroya Ríðingarfelag Tórshavn 0 viðmerkingar
Frámerkir: Myndir
23. marts 2011
Myndir frá Dixi Cup 2011
So eru myndir komnar frá Dixi Cup 2011. Tað er Brandur í Dali, sum hevur tikið tær og verið so beinasamur at lati tær til heimasíðuna.
Leinkja til myndasavn
Leinkja til myndasavn
Lagt út av Føroya Ríðingarfelag Tórshavn 0 viðmerkingar
Frámerkir: Tíðindi
18. marts 2011
Dixie Cup verður nú leygardagin !
Leygardagin verður Dixi Cup 2011. Byrja verður kl.13.00.
Vónandi verður undirtøkan góð, bæði viðvíkjandi luttøku og áskoðarum og fyriskiparirnir ynskja øllum ein góðan dag.
Reglar fyri Dixie Cup 2011
Niðanfyri eru meira útgreinaðar leiðreglur fyri kappingarnar
Frámerkir: Tiltøk
17. marts 2011
Jórun og Glen aftur í Føroyum
Hey tit!
Nú er aftur møguleiki at fáa Glen at orna tenninar á rossunum. Glen verður í Føroyum frá 11. - 14. apríl. Og jórun verður eitt sindur longri
Jórun gevur eisini fegin rossunum akupunktur/kiro, hetta er sera gott fyri ross ið eru stív, hava trupulleikar við at "snubla", ella møguliga hava halta leingi, og tú ikki finnur útav hví.
10. marts 2011
Eitt sindur um Dixie Cup
Vegna Dixie Cup leygardagin tann 19 mars kl 13, koma spring og tunnur at standa frammi allatíð, soleiðis at fólk kunna venja og fáa sær hilling á hvat talan er um. Vónandi vilja hini reiðfólkini virða hetta.
Tilber at melda seg til á staðnum, men um fólk ætla at fara, so vinarliga meldu tykkum til hjá Jóhan á Plógv 211868 ella dixie@olivant.fo soleiðis at vit fáa føling av um tiltakið verður væl móttikið og hvussu undirtøkan verður.
Reglur fyri kapping
4. marts 2011
Ringríðing og tunnusláttur
Hjá Føroyar Ríðingarfelag og Íslandsrossafelagnum verða tiltøkini í høllunum og hjá Vága Ríðingarfelag verður tiltakið við bygdahúsið
øll eru vælkomin
Abonner på: Indlæg (Atom)


text:
23. august 2016
17. august 2016
Somu tíð, men Brá átti munin
Aftaná ólavsøkukappríðingina var sagt at tað helst ikki kundi gerast javnari enn tað sama. Men tað kundi tað. Tað prógvaði kappingin á flúgvarabedingini í Vágum farna vikuskiftið.
Á ólavsøku var tað Fúsi og Zacharias R Jacobsen ið átti munin á Onnu Magnussen og Freyr, men hesiferð skuldi Fúsi dystast móti Brá hjá Grækaris Joensen. Brá dystast vanliga í Tvíspor ung, men av tí at Ragnheiður Ólafsdóttir sum plagar at ríða Brá, var í Norra og reið NM var Brá flutt upp í Tvíspor vaksin og var tað garvaði reiðmaðurin Ingi S. Rasmussen, sum skuldi ríða Brá.
Mett var at Brá hevði ein møguleika at koppa Fúsa, hesin møguleiki gjørdist helst ikki minni av at breytin í Vágum er 250 metrar, í mun til tí í Havn sum er 500 metrar.
Fólk vóru eisini sera spent til hendan dystin, óvanliga nógv fólk vóru komin at hyggja at og gjørdist tað eisini júst so spennandi sum vænta. Brá fleyg út úr startboxini og longu aftaná 50 mtr. var hon væl frammanfyri. Nú skuldi hendan leiðslan so verjast seinastu 200 metranar á mál. Tað skuldi tó vísa seg at ikki gerast heilt so einfalt, fleirfaldi føroyameistarin Fúsi vildi ikki geva seg uttan dyst.
Fyri hvønn metur minkaði munurin og tá tey nærkaðust málinum var mest sum javnt, Brá og Ingi megnaðu tó at halda múlan frammanfyri og vunnu riðil og samstundis Tvíspor vaksin l flokkur.
Bæði rossini høvdu somu tíð 18,5 sek, men málmyndatólið vísti at Brá átti munin. Freyr og Anna Magnussen kappaðust hesuferð móti Fimi við Beintu G. Davidsen á baki. Freyr vann rímiliga trygt sín riðil við tíðini 19,1 sek. Hetta rakk hesuferð til triðjapláss aftanfyri Brá og Fúsa.
Nú bíða øll í spenningi til 500 metrar á Marknagili tá heystkappríðingin í Havn verður har 3 septembur. Flest reiðfólk munna gleðast um stóru luttøkuna og at síggja so jøvn ross á kappingarbreytinum.
Øll úrslitini frá heystkappríðingini hjá Vága Ríðingarfelag kunna síggjast á leinkju her: VR heystkappríðing 2016
Myndir: Diana Joensen
Abonner på: Indlæg (Atom)


text:
Líknandi greinar
ÍF vann avgerandi settið 15-12
Eftir eina katastofu byrjan uppá fimta settið, har Mjølnir var aftanfyri 9-0 tók Mjølnir seg saman og teir fingu oda seg nærri og nærri ÍF, men tapti settið 15-12, sera gott komi aftur, men Mjølnir tapti fyrra finaludystin 3-2. Leygardagin verður seinnu finaludysturin leiktir og tá vera væntandi hópin av Klaksvíkingur í Stórhøllini á Hálsi, Les meira…
Innlegg hjá KVR um gegnið hjá Kristian Eli Zachariassen um Bakkafrost
Her kunnu tit síggja innleggið, sum Kringvarp Føroyar hevði um gegnið hjá Kristian Eli Zachariassen í Dag & Viku í gjár tann 08.10.2018 , klikk her: “Ivi sáddur um gegni” SáH
Opið hús í húsinum nú kl. 17.00
Ungdómshúsið letur nú upp í nýggju hølunum í miðbýnum, og í hesum sambandi verður almenn móttøka í morgin, hósdagin 16. august kl. 17. Í vár og summar hevur verið arbeitt við fullari orku fyri at gera Húsið klárt at lata upp í nýggjum hølum í Atlantis. Ovasta og niðasta hædd í bygninginum skulu nú vera Les meira…


text:
Vit flyta land og fólk framá
Harra formaður
Í dag seta vit sjøtul á seinastu tingsetu áðrenn næsta løgtingsval.
Og eg má av sonnum siga, at eg gleði meg til hetta seinasta árið í hesum valskeiði – sum eg vóni og kenni meg nokk so sannførda um eisini verður byrjanin til enn eitt valskeið, har Javnaðarflokkurin saman við okkara samgongufeløgum fær fólksins álit at gera arbeiðið liðugt, sum vit byrjaðu á heysti 2015 – og sum vit hava sett okkum fyri. Nevniliga at flyta okkara land og fólk framá, at leggja lunnar undir eitt modernað føroyskt vælferðarsamfelag, har rúm er fyri øllum, har ríkidømi landsins verður javnari býtt millum allar borgarar, og har nýskipanir skulu tryggja, at búskapur og eisini høvuðsvinnur okkara eru førar fyri at vaksa, og at standa ímóti teimum afturvendandi nosum, sum vit av royndum vita koma.
Eitt samfelag, har familjan, sama hvussu henda familja sær út, er og verður kjarnin og stavnhald fyri øllum átøkum, sum vit taka stig til.
Tað er ein sannroynd, at samgongan og samgonguskjalið hjá Javnaðarflokkinum, Tjóðveldi og Framsókn boðaði frá nýggjum tíðum, nýggjum skipanum við meiri rúmligheit, størri fjølbroytni, størri spjaðing av virðum landsins, og eisini hart tiltrongdum nýskipanum, sum undanfarnar samgongur ikki høvdu havt dirvi til at fremja í nógv ár.
Ólavsøkan, festivalarnir og bygdastevnurnar, sum vit fegnast um hvørt ár, siga okkum søguna um, at vit hava eina sterka mentan og siðaarv, sum bindur okkum saman sum tjóð. Kórsangur, dansur, kappróður, fólkafundir, kabarett, listaframsýningar og kirkjugongd siga somu søgu, at her er ein sterk samanhangsmegi, sum bindur okkum mentanarliga og átrúnaðarliga saman.
Og tað er ikki bara nakað sum eg sigi. Øll hava í nógv nógv ár vitað, at ein nýskipan skuldi samtykkjast sum karmur um høvuðsvinnu okkara – loyvini vóru jú uppsøgd fyri 10 árum síðani. Men eingin tordi. Øll hava eisini vitað í áravís, at ein nýskipan skuldi gerast á pensjónsøkinum, skulu vit megna at tryggja eisini komandi ættarliðum virðilig ellisár. Men dirvi vantaði, fram til í fjør – og tað er at stinga høvdið í sandin ikki at viðurkenna, at heilsuverkið má og skal skipast soleiðis, at hvør einasta króna og at hvør einasti fakligi førleiki verður gagnnýttur 100%. Vit tóku ábyrgdina uppá okkum. Og gera tað eisini fegin framhaldandi.
Tí tað skal ein heppin hond, eitt gløgt eyga og eitt opið sinnið til at tryggja, at allar hesar nýskipanir koma á mál, landi og fólki at gagni. Og hóast tøk eru tikin at minka um gjáir millum føroyingar og at brynja samfelagið til nýggjar tíðir, so ber løgmansrøðan og ikki minst ískoytisparturin boð um, at vit hava nógv mál í stoypiskeiðini, sum skulu fremjast eisini. Bústaðarmøguleikarnir eru enn ein trupulleiki hjá teimum nógvu sum fegin vilja búseta seg í Føroyum. Vóru teir betri, so høvdu ivaleyst enn fleiri valt Føroyar. Tørvur er framvegis á fleiri leigubústøðum – og ikki minst er tørvur á einari loysn at finna fígging at seta búgv uttanfyri miðstaðin.
Heilsuverkið er ein hornasteinur, sum allir borgarar seta sítt álit á. Skjøtul er settur á nýskipanina við m.a. felags leiðslubygnaði og felags visitatión av sjúklingum. Fleiri serlæknar eru settir – og tað er gott. Men heilsuverkið hevur enn stórar fíggjarligar trupulleikar at dragast við – Tað er eitt mál, sum hevur bráðskund at loysa. Tað gevur ikki meining at útseta til dømis neyðuga uttanlandsviðgerð hjá borgarum. Tað skerjir teirra arbeiðsførleika uppaftur meira. Tí vóni eg, og heiti eg á landsstýrið beinanvegin at koma í tingið við einum uppskoti, sum hevur til endamáls at loysa hesa støðu. Tað var eisini tað, sum fíggjarnevndin vísti á í summar.
Orku- og umhvørvisspurningurin er sera umráðandi at loysa. Áðrenn vit vita av fara oljuprísirnir upp, og tá skulu vit hava eina burðardygga ætlan fyri grønu umstillingini, sum eftir ætlan skal vera framd í 2030.
Og integratiónspolitikkurin eigur at standa ovaliga á politiska breddanum nú. Tað, at vit framvegis arbeiða við at yvirtaka útlendingamál, er ikki ein grundgeving fyri ikki at fremja ein miðvísan integratiónspolitikk beinanvegin. Tað eru nógv álit skrivað um hetta týdingarmikla mál, og vit vita, at lond sum lógu ov leingi á boðunum, hava fingið ómetaliga stórar avbjóðingar. Vit hava møguleikan av læra av teirra mistøkum – og tí skulu vit beinanvegin taka neyðug stig, so at tann vaksandi hópurin av føroyingum við útlendskum uppruna verður integreraður í samfelagið, fáa møguleikar at læra seg mál og mentan, og at samfelagið setur greið krøv. Tað hoyrist, at børn koma í skúla við vánaligum ella ongum føroyskum málkunnleika. Tað er okkara skylda at fyribyrgja, at tað hendir. Tað er eisini okkara skylda at fyribyrgja sosialari dumping á arbeiðsmarknaðinum. Og sum skilst á fráboðanum frá ymiskum fakfeløgum, so er orsøk til at vera á varðhaldi.
Eg fegnist um, at landsstýrið boðar frá, at farið er undir at fyrireika integratiónspolitikkin – og eg heiti á landsstýrið at skunda undir arbeiðið, so at vit longu í heyst kunnu fara undir at samskipa tiltøkini. Vit vita, at fleiri av teimum stóru kommununum eru farin til verka – her skal landið spæla við, ongantíð ov skjótt.
Vit hava longi tikið ábyrgd, og nógv úrslit eru rokkin. Tað hevur kanska buldrað við hvørt – men førdi politikkurin hevur givið úrslit. Fólkatalið veksur við rúkandi ferð. Vit eru omanfyri 2.200 fleiri føroyingar í dag, samanborið við tann dag samgongan tók við. Tað er meiri enn ein stór føroysk bygd. Fólkasamansetingin broytist eisini rætta vegin, so at tað eru yngru ættarliðini, sum fjølgast skjótari enn tey eldru.
Tá ið eg taki hetta við fólkavøkstri og samansetigini fram, so er tað tí at júst fólkafráflyting og skeiklaða samansetingin fyri 3-4 árum síðani tann allar- allar størsta samfelagsliga avbjóðingin yvirhøvur. Avjóðingin var so stór at tað var mett sum orsøk til stóra búskaparliga afturgongd í Føroyum. Gongdin er tíbetur vend.
Hall er vent til avlop, yvirskotið á fíggjarlógini í 16, 17 og 18 er omanfyri eina milliard. Vit niðurgjalda skuld, og vit seta pening í búskapargrunn at standa ímóti verri tíðum.
Bygnaðarligt hall er vent til bygnaðarligt avlop.
Fólkatalið er voksið nógv. 2200 fleiri búgva nú í Føroyum. Og tað er fantakstiskt.
Virðini eru javnari býtt – eitt nú við einum munagóðum skattalætta til lág og meðallønt, sum tryggjar at familjur við tveimum arbeiðsmannainntøkum nú hava 13.000 kr meira at liva fyri um árið. Barnafrádrátturin er hækkaður nógv.
Skattalætti er veittur til fyritíðarpensjónistar, so at disponibla inntøkan er 1000 kr. hægri um mánaðin, enn hon var frammanundan.
Pensjónsnýskipanin er samtykt, sum tryggjar verandi og komandi pensjónistum 1000 kr. meir at liva fyri um mánaðin – millum annað við hægri útgjaldi úr samhaldsfasta. Tað fer at bera til at fáa framskundaða pensjón, og tað fer at bera til at útseta pensjónina, um borgarin ynskir at vera verandi á arbeiðsmarknaðinum. Eitt av endamálunum við pensjónsnýskipanini er at lyfta allar pensjónistar úr fátækraváða – og tað skal eydnast.
Barsilsfarloyvið er longt úr 38 vikum upp í 46. Tað er gott. Nú er tørvur á at røkka málinum um 12 mánaða barsilsfarloyvi, og størri smidligheit til at kunna leggja barsilstíðina til rættis, so tað hóskar til júst tann familjuform og tað arbeiðslív, sum tú hevur valt.
Eisini onnur góð úrslit eru rokkin – og vit ætla okkum ikki at steðga her. Vit ætla at halda fram at gera tað liviligari og hugaligari hjá teimum, sum hava tørv á at vælferðarskipanirnar virka, fyri at kunna geva sítt íkast til felagsskapin. Og sum gera tað sjálvsagt hjá ungum føroyingum at búseta seg í Føroyum.
Og familjur, ið hava trong kor, hava fingið rætt til eitt familjuískoyti. Millum annað soleiðis hevur samgongan tryggjað, at eisini føroysku familjurnar hava fingið lut í ríkidøminum. Og tær føroysku familjurnar kvittera sjálvandi við at menna hópin av arbeiðsplássum innan handils- og tænastuvinnu. Hvønn dag síggja nýggjar fyritøkur og nýggj arbeiðspláss dagsins ljós.
Men tað er sera umráðandi, at vit halda fast um ein varnan fíggjarpolitikk. At vit ikki vaksa um útreiðslurnar á fíggjarlógini meira enn allarhægst neyðugt, og at vit hvønn einasta dag trimma allar okkara almennu skipanir, so at eingin króna fer til spillis. Útreiðslurnar á fíggjarlógini eru í meðal hækkaðar 3% hesi árini vit hava sitið við róðrið. Tá er lønrvøkstur, prísvøkstur og ikki minst ein risastórur fólkavøkstur íroknaður.
Tað er eisini umráðandi at vit ikki leggja óneyðugt trýst á byggivinnuna – sum er ein fløskuhálsur.
Skulu vit framskunda íløgur og tunlar, so mugu vit eisini útseta íløgur. Tað er sjálvsagt. Hóast tað er líka so sjálvsagt, at landið skal bindast saman í eitt samferðslukervi, sum gevur øllum møguleika fyri at gerast samvirkandi partur av arbeiðsmarknaði, mentanarlívi og útbúgvingarskipanini. Í hesum sambandi vil eg fegin heita á landsstýrið um skjótast møguligt at leggja fyri tingið uppskot um, hvussu vit framtíðartryggja fíggingina av framhaldandi útbygging og viðlíkahaldi av samferðslukervinum. Eins og vit í øðrum viðurskiftum fíggja íløgur í samfelagið á samhaldsføstum grundarlagi, so eigur samferðslan eisini at verða fíggjað soleiðis at øll – eisini vaksandi talið av ferðafólki er við til at fíggja hesa neyðugu framhaldandi íløgu.
Vit hava í nógv ár verið vitni til eina miðsavnan av virðum og ognum á heilt, heilt fáar hendur. Serliga í høvuðsvinnu okkara. Vit fegnast um, at høvuðsvinnan veksur. Endamálið við førda vinnupolitikkinum er at fasthalda hesa gongd, at vinnan veksur, og at vit virðisøkja tilfeingið enn meira. Men tá ið øll virði savnast á heilt, heilt fáum hondum, so verða vit eisini sárbær.
Vælferðarsamfelagið verður sárbært, tá ið ognarviðurskiftini kunnu samanberast við tey í londum við ongum ella fáum vælferðarskipanum. Tí var tað neyuðugt at tryggja eina skipan, sum slær fast, at fiskiríkidømið er ikki privat ogn hjá nøkrum. Og tað var neyðugt at seta eina skipan í verk, sum tryggjar, at eisini Føroya fólk fær lut í avkastinum av landsins ognum. Og at kapping verður um tilfeingið og at vit hava fjølbroytni, sum er við til at tryggja burðardygd og vøkstur.
Og vit vóru komin so langt, at framstandandi sambandstingmaður segði, at semja mundi vera um uml. 90 til 95 % av innihaldinum í nýskipanaruppskotinum. Um tað ikki er at vísa vilja til samstarv og at ganga øllum pørtum á møti, so veit eg ikki. Men andstøðan valdi eisini í hesum máli at stinga høvdið í sandin.
Vit skulu á ongan hátt fjøtra vinnuna í Føroyum, og vit skulu heldur ikki áleggja vinnuni at dekka undirskotið á landsins fíggjarlóg. Vit skulu ikki áseta tilfeingisgjøld og tilfeingisrentu alt eftir, hvussu stórt hall vit hava á fíggjarlógini.
Men vit skulu seta skipanir í verk, sum tryggja, at landsins ríkidømi verður gagnnýtt á allarbesta hátt og kemur fjøldini til gagns við øktum virksemi og øktari umferð.
Løgmansrøðan boðar frá, at greiðar ætlanir eru at loysa allar hesar avbjóðingar – og vit gleða okkum at vera við til at taka hesi tøk.
Takk fyri.
Helena Dam á Neystabø
« aftur


text:
Orð:
Árni Jacobsen
Lag: Torkil Mørkøre
Í himmalin á fold vit longu eru sett
í Kristusi, vit kalla vár frelsara og klett.
Av Jesu dýrd at skoða her aldri gerast mett
— tí, hann er tann, ið frelsa sálir kann.
Dýr er Guds ríka náði, sum fyrigevur synd,
og setur tey í frælsi, í myrkri trivla blind.
Hann fyri okkum letur upp ta føgru himmalgrind
— tí, hann er tann, ið frelsa sálir kann.
Tú sál sum uttan vissu í lívi ferðast her
og støðugt óttast fyri, hvat framtíðin tær ber,
legg lív títt nú í Jesu armar, bjargaður nú verð
– tí, hann er tann, ið frelsa sálir kann.
Orð:
Betty Ehrenborg-Posse
Lag: Týskt
Týtt úr donskum: Ismar Joensen
Upprunaheiti: När juldagsmorgon glimmar
1. Tá jólastjørnan blaktrar,
eg leiti mær á fund,
:,: har Sonur Guds svav søtan svøvn
á krubbu náttarstund. :,:
2. Hvør stórt, at tú, áh, Jesus,
til jarðar komst ein dag.
:,: Um frið tín og um frelsuna
eg syngi gleðilag. :,:
3. Mær tørvar teg, Guds Sonur,
barngóði vinur mín,
:,: varðveit tú meg, áh, Jesus Krist,
mær fylgi náði tín. :,:
4. So skal eg, Himnadrottur,
við gleði fagna tær.
:,: Takk fyri jólagávuna,
sum við tær givin var. :,:
VIDEO
Orð:
Cecil Frances Alexander
Lag: Henry John Gauntlett
Týtt: Árni Jacobsen
Upprunaheiti: Once in royal David’s city
1. Har í Dávids fagra staði,
Betlehem, sum minstur er,
settur høgt av Harrans náði,
so at tú av øllum ber.
Ja, í einum fjósi har
Harrin Jesus føddur varð.
2. Hátt av himlahædd kom niður
hann, sum Harri alra er.
Krubban har á einum bási
var tað skjól, ið hann fekk her.
Til sítt egna kom hann har,
men hjá teimum rúm ei var.
3. Gjøgnum barnaár so vøkur
lýðin hann til hvørja tíð
livdi í síns faðirs vilja,
verki hansara var í.
Gævi tað meg minti á,
at eg líkjast honum má.
4. Fyridømi var hann okkum,
eins og vit hann vaks til mans,
hann var veikur, hjálparleysur,
gleði, sorg var lutur hans.
Altíð troyst í sorg hann bar,
glaður við teim glaðu var.
5. Og til síðst av náði skal eg
Harrans kærleiksandlit sjá.
Hann, sum var í fjósi føddur,
nú Guds trónu situr á.
Síni kæru heim hann ber,
heim, har Jesus sjálvur er.
VIDEO
Orð: Gerhard Fleischer (1. og 3. ør.) og Árni Jacobsen (2. ør.)
Lag: Friedrich Silcher
Týtt: Árni Jacobsen
Upprunaheiti: Hörst Du die Botschaft (Hea ye the message that comes from afar)
1. Hoyrið tey tíðindi, undurfull boð:
Stjørna á hválvinum lýsa man so,
skyggir og glampar, so náttin gerst ljós,
lýsir og leiðir til neyðarsligt fjós.
Fegnist og sleppið ei vónini her,
tí har í krubbu ein frelsari er.
2. Hoyrið tey tíðindi, signað og góð.
Aldri skal fána hitt himmalska ljóð,
einglarnir sungu á Betlehems ong:
Boðini dýru um konganna Kong.
Hirðar og vísmenn seg løgdu á knæ,
heilsaðu barninum, tilbóðu tað.
3. Hoyrið tey tíðindi, einføld og greið:
Sonur Guds niður á jørðina steig,
kom til at frelsa og doyggja ein dag,
syndarum vinna ein ævigan stað.
Jarðið alt hatur, á hjørtunum vann,
hoyrið tey tíðindi – trúgvið á hann!
Orð:
Árni Jacobsen
Lag: Torkil Mørkøre
1. Lurta hoyr ein boðskap góðan
Hoyr hvat Jesus býður tær
Tú, sum ferðast heimsins leiðir
Jesus bjóðar hvílu hjá Sær.
Niðurlag: Sannan frið Hann tær skal veita
Himmals hvílu gevur tær
Tann ið á Hann her vil trúgva
Ævigt lív frá Honum fær
2. Hann sum tekur heimsins byðrar
Hann sum bond at loysna fær,
Hann sum sjálvan seg lat ofra
Og sum alla synd heimsins barð.
3. Legg títt lív í Jesu hendur
Lít á Hann, sum vón tær ber
Lat Hann leiða gjøgnum lívið
Tí tá verður signa tín ferð.
Orð: Fanny Crosby
Lag: William Howard Doane
Týtt: Johan við Neyst
Jesus, eg komi nú eina til tín
og hoyri tína rødd tala til mín.
Tú ert mín frelsari, teg bert tilbiði eg.
Á, sum mær tørvar teg á ferðini.
Heilagi troystari vitja meg nú!
So at eg skína kann bert fyri teg!
Alstóra veldi títt spennir so høgt og vítt.
Tí kann nú hjarta mítt fegnast so frítt.
Frelsari, lívga meg og ger alt ljóst!
Drag tyngdar syndarar inn til títt bróst!
Á náttarvøkuni kom tú og vitja meg.
Skjótt skal eg síggja teg í luftini.
Orð: John Hullah
Lag: W.W. How
Týtt: Johan við Neyst
Á, takk Gud fyri orðið og vísdóm himli frá.
Tín sannleiki ei svitast, títt ljós meg lýsir á.
Eg prísi tínu ljósi, sum kom av himli hátt,
tað lykt er fóti mínum og ljós á myrku nátt.
Guds samkoma er dýrtkeypt, so undurfull hon ber
hitt sanna ljós og skínur ígjøgnum myrkrið her.
Hon er hitt gylta skrínið við skattum skyggjandi,
hon er hin sanna myndin av Kristi likami.
Guds samkoma enn skínur, men skjótt hon burtur fer.
Hon stendur sum ein viti, tá mjørki, myrkur er.
Sum kumpass, segl og sjókort hon er á ferðini.
Tá ódnasjógvar bróta, hjálp okkum frelsari!
Lat okkum altíð vera sum gullið skínandi,
so fólkasløg tey síggja hin sanna ljósins veg.
Sum pílagrímar ferðast vit gjøgnum skýggj so svørt,
inntil vit síggja Jesus hin morgunstjørna bjørt.
Orð og lag: Peggy R. Terry
Týtt: Dagny Tróndheim
Ein dag í senn at liva meg lær,
Harri, vilt tú meg leiða,
byrðar og sorg ei vinna á mær,
er Jesus við mína síðu.
Ein dag í senn at liva meg lær,
hjálp mær, mín Gud at søkja og finna
tín vilja við mær til júst henda dag,
so náttin gerst søtari mær.
Bara at liva ein dag í senn,
takksamur Gudi tæna,
virka og vinna ófrelstar menn,
á náði, góðsku Guds vísa.
Orð:
Árni Jacobsen
Lag: Ókendur
Títt lív hevur virði,
júst teg var tað fyri,
at Kristus ofraði lívið.
Til dóms mátti ganga, á krossinum at hanga,
so at mannaættin bjarging kundi fá.
Fullført varð verkið,
tá dómurin sterki varð vunnin,
vit frí kundu standa.
Úr deyðans bondum mót himmalsins strondum
stevnir sálin, sum á Jesus hevur trúð.
Um tung er tín gøta,
myrk mong ein løta,
títt lív av syndini markað,
ein er vinurin blíður,
sum dagar og tíðir ynskir frelsa teg og leiða teg á mál.
Hoyr hvat hann sigur og bønliga biður.
“Við dyrnar eg standi og banki.
Um tú meg hoyrir,
ei frá tær meg koyrir,
eg í lívi tínum festa skal búgv”.
Orð og lag: Paris
Týtt: Johan við Neyst
Eina Guds kærleiki, sum so meg eskaði,
at Jesus ofraði seg fyri meg.
Halleluja! Lat heimin síggja meg,
ja, bert í Jesusi, sum meg útfríaði.
Tá frøist eg við lovsongi.
(Mín sál er)
:,: glað og frelst av náði,
tí Jesusar blóð meg tváaði.
Glað og frelst av náði,
skjótt landið síggi eg:,:
Stórt, at eg Jesus fann.
tí at mær tørvar hann.
Lovsyngja nú eg kann um Frelsaran.
Halleluja! Óttast tú syndina, far tá til Golgata skoða tín Frelsara.
Og sál tín tá lovsyngja má.
…dýrdin, æran, æran øll er Guds.


text:
Portvín
Portvín er kanska tað mest kenda heitvínið í heiminum. Tað kemur úr Dourodalinum, norðalaga í Portugal. Tað verða gjørd bæði reyð og hvít portvín og tey fáast úr turrum til søt. Tað eru tvey høvuðssløg av portvíni: Wood Port og Vintage Port. Wood Port er ruby, tawny og hvítt portvín. Vintage port er árgangsportvín. Tað eru eisini ymisk sløg av portvíni. Ruby port er ungt, fruktkent og søtt. Tawny er lagrað, og er lættari og meira gulbrúnt. White er gjørt av hvítum drúum og fæst sum søtt og turt. Late Bottled er portvín, sum er lagrað 4-5 ár í eikiføtum. Síðani verður tað koyrt í fløskur, og búnast ikki víðari. Vintage Port er árgangs portvín, sum bert verður framleitt í góðum árum. Tað verður lagrað í 2-3 ár, áðrenn tað verður koyrt í fløskur, har tað búnast í nógv ár, 15 - 20 - 25 ár. Reytt portvín skal borðreiðast við 14-18°C – hvítt við 8-10°C.


text:
Eftir bókamessuna í Frankfurt í oktober 2013 var kunngjørt á Facebook-síðuni hjá Bókadeild Føroya Lærarafelags: “Stór tíðindi! RAKEL HELMSDAL ER Í UPPSKOTI TIL ALMA_PRÍSIN! Hvørt ár á bókamessuni verður listin við rithøvundum almannakunngjørdur, og beint nú er tíðindaskriv komið frá stovninum um, hvør er í uppskoti.” Eg fekk bæði andaneyð… les meira…. →
Hendan mánaðin hevur svenska forlagið hjá skrímslum, Kabusa, valgt at geva skrímslahøvundum: Áslaug Jónsdóttir, Kalle Güettler og Rakel Helmsdal, orðið. Vit fara at skriva fleiri bloggur um vikuna, og tann 1. er komin út í morgun. Í dag eigur Kalle orðið: Nordiska monster i full fart Postat 2013/07/01 av Kalle Som svensk… les meira…. →
Eg má undrast! Undrast so eg kenni meg sum eitt stórt spurnaðartekin! Tað er gott kunnu at undrast, ja, men hvussu bert tað til, at man ferð eftir ferð kann undrast á tíðindaflutningin í hesum landinum? Hesaferð er tað Dagur&Viku, sum eg undrist so stórliga um. Eg skal ikki á… les meira…. →
Umleið ein mánað síðani var eg á sjónleikarastevnu hjá MáF, og tað fyrsta, sum fór fram á hesi stevnu var ein sera áhugaverdu pallborðsfundur, sum tíverri ikki var opin fyri alemninginum og fjølmiðlunum. Sum vera man var nógv tosað um sjónleik á hesum fundinum, og nógv áhugaverd sjónarmið vóru løgd… les meira…. →
Loftmiðlaummælið skriva til Loftmiðlablaðið “Úr luftini” í Dimmalætting, juli 1998 Fyri nøkur fólk byrjaði summarið mánadagin, fyri fyrst ferð í langa tíð settu tey nøsina útum og uppdagaðu, at summarið var meir enn hálvrunnið, ja, nú tú sært aftur summi, sum tú av onkrari løgnari ársøk ikki hevur sæð úti… les meira…. →
Loftmiðlaummælið skriva til loftmiðlablaðið “Úr luftini” í Dimmalætting, juni 1998 Í hesari vikuni, sum farin er, er bert eitt evni at tosa um. Eitt einasta evni fyllir allar fjølmiðlarnar, og øll (ella næstan) hava hugt og lurta og hava eina meingin um hetta evni. Ja, sjálvt ikki Bankamálið fekk so… les meira…. →
Loftmiðlaummælið skriva til loftmiðlablaðið “Úr luftini” í Dimmalætting í mai 1998 Nú er summarið rættiliga komið, sól og ljósar lýggjar nætur – og summarskráin. Hetta er tann undarliga tíðin av árinum har kvøldini gerast longri og styttri í senn, – eg meini, tað er ljóst til á miðnátt, vit hava… les meira…. →
Loftmiðlaummælið skriva til Loftmiðlablaðið “Úr luftini” í Dimmalætting, apríl 1998 So fóru páskirnar afturum. Onkur eg hitti leygarmorgun millum langafríggjadag og páskadag í eini handilskø kom við eini viðmerking, ið var júst tað eg sjálv stóð og hugsaði um: – Man skuldi ikki trúð, at Havnin var ein høvuðsstaður, eg… les meira…. →
Loftmiðlaummælið skriva til Loftmiðlablaðið “Úr luftini” í Dimmalætting, mars 1998 Vikan, ið fór, var vist mest í tíðindaflutningsins tekni….. Valsendingarnar tóku mestsum alt plássið, men tað var jú ikki annað enn rímiligt, (at eg so sovnaði framman skermin næstan hvørja ferð, hevði allarhelst onki við tøkni hjá loftmiðlunum at gera,… les meira…. →


text:
Steinar Patursson
02.08.2016 - 11:24
Nógv spennandi verður á skránni, tá Ovastevna verður hildin um vikuskiftið 12. til 14. august.
Hetta er 22. árið á rað, at Ovastevna verður hildin, og millum nýggju tiltøkini hesaferð er “Pimp my ride”, har kappast verður um at “pimpa” trillubørur og vísa tær fram.
Eisini verður sjósvimjing á Malarenda, har eisini ber til hjá børnunum at vassa og annars hugna sær.
Og aftur í ár verður eisini skipað fyri svimjing tvørtur um Nólsoyarfjørð. Talan er um tvær kappingar, 4 kilometrar frá Grønadammi úti hjá radioamatørunum Yviri við Strond. Hin teinurin er bara ein kilometur og verður svomin frá einum báti, ið liggur út fyri bygdini. Málið er "Ærisportrið" á keiini.
Tórshavnar kommuna boðar frá, at fullfíggjaða skráin verður lýst í næstum.


text:
Skúlablaðið: Fyri júst einum ári síðan hevði stórmeistari okkara í talvi, Helgi Dam Ziska, innleiðsluskeið fyri lærarar í Havn í fjør vetur og fyri lærarar í Eysturoynni í september í fjør heyst. Í báðum førum vóru einir 30 lærarar við á skeiðnum hjá Helga í einar tveir dagar. Tað gekk væl, og tað gongur væl.
Lærararnir fingu eina undirvísingarætlan fyri 1. til 3. flokkar, sum teir kundu hyggja at og fylgja tíma fyri tíma. Helgi helt, at hetta var ein fortreyt fyri, at henda verkætlan skuldi eydnast, tí at av tí, at lærararnir ikki eru telvarar sjálvir, er mikið hent at hava eina skraddaraseymaða ætlan at halda seg til.
Tað er kanska ein av 10 lærarum, ið eru góður telvari, so at fyri at gera tað so lætt hjá teimum sum gjørligt, so hava teir nú tilfar til einar 50 undirvísingartímar, sum teir kunnu draga úr skuffuni og síggja: Hvat hevur tú fyri í dag? Hetta er undirvísingin, og hetta eru uppgávurnar, ið hoyra til, og her er uppskot um, hvussu børnini kunnu spæla. Lærararnir brúka ein tíma um vikuna til talv.
Hetta er altso tilfar, sum Helgi Dam Ziska hevur gjørt og sum fevnir um til samans 50 tímar. Alt eftir aldri á børnunum tekur tað kanska fimm, seks, sjey, átta tímar at læra mannagongdina og haðani víðari.
Um tú veitst okkurt, sum VP ikki veit - skriva so til vp@vp.fo


text:
Donald Trump, amerikanski forsetin, fer væntandi at sláa fast seinri í kvøld, at hann viðurkennir, at Jerusalem er høvuðsstaður í Ísrael. Harumframt fer hann eftir ætlan at boða frá, at hann fer at flyta amerikonsku sendistovuna í Tel Aviv til Jerusalem.
Ætlanirnar hjá Trump eru umstríddar, og fáa tær fleiri stjórnarleiðarar, umframt sjálvasta pávan, at stúra fyri framtíðini í Miðeystri viðvíkjandi friðartilgongdini.
Harímillum hevur pávin sagt, at hann er sera stúrin, og at hann eggjar øllum til at virða status quo í Jerusalem, meðan Borin Johnson, bretski uttanríkismálaráðharrin, hevur sagt, at hann er stúrin um tað, sum hann hevur hoyrt, og at tað nú er uppá tíðina, at Trump ber fram, hvørjar ætlanir hann hevur fyri at tryggja frið í Miðeystri.
Les meira um evnið her
Um tú veitst okkurt, sum VP ikki veit - skriva so til vp@vp.fo


text:
Aqua: Vit spæla øll tey størstu hittini
Her kanst tú síggja samrøðu við René Dif
Í kvøld spælir heimskendi hittbólkurin Aqua á Summar Festivalinum. Aqua fekk rungandi gjøgnumbrot við sanginum »Barbie Girl« í 1996, og eftir tað høvdu tey eina langa røð av hittum.
Nú eru tey í Aqua komin til Føroya á fyrsta sinni at framføra. Tað verður á Summar Festivalinum í kvøld.
René Dif, sum er annar sangarin í Aqua, hevur ferðast regluliga til Føroya seinastu árini – hann hevur vinfólk – og hann er fegin um, at nú er bólkurin við honum, og at tey umsíðir skulu framføra á føroyskum palli.
– Vit hava ongantíð ljóðað betur, enn vit gera nú, sigur René Dif.
Her kanst tú síggja video-samrøðu við René Dif:


text:
21. oktober kl 21.00
Ásbjørn Berthelsen hevur í 15 ár undirhildið fyri børnum og familjum - nú er tíð at royna okkurt annað! MAGIC NIGHT er eitt gyklashow fyri vaksin!!
Her verður gyklað við kortum, myntum, árum, hosum, knívum og mongum øðrum. Vit fáa at síggja heimsins elsta tricks og nøkur spildurnýggj, og vit fáa søguna um hvat Ásbjørn gjørdi, tá hann bleiv biðin um at gykla fyri stórari fjøld uttan nakra gyklaútgerð.
Saman við Ásbirni er eisini ein DJ, sum fer at seta dám á við tónleiki.
Fríggjakvøldið 21. oktober kl. 21.00. Kom og uppliva gott undirhald í Løkshøll. Sjálvdan hevur tað verið so stuttligt at verið lumpaður! Atgongumerki á 120 kr. fáast við dyrnar.


text:
Mentan
Tróndur Kragesteen helt bestu snarrøðuna
13. Okt 2018
Á 11. Vísindavøkuni vóru fleiri kend tiltøk, sum hava verið áður, men tað vóru eisini fleiri nýggj tiltøk.
les meir
Tað er loyvt at ivast og kjakast
13. Okt 2018
Í tíðindamiðlunum og teimum sosialu miðlunum verður í løtuni dúgliga róð fram undir, at samgongan er í tvíningum í spurninginum um kvotur mótvegis fiskidøgum. Roynt verður at geva ta fatan, at Tjóðveldisflokkurin stendur einsamallur aftanfyri orðingarnar um hetta í lógini um sjófeingi, sum øllum kunnugt ER samtykt.
les meir
IRF-Lánið, sum í veruleikanum var eitt rán
12. Okt 2018
Brellbiti 3: Lánið, ið IRF tók í 1988, var ólógligt, tí ein lániheimild, sum er brúkt einaferð er úttømd. Tað er sera merkiligt, at hetta er komið í gjøgnum í Hollandi uttan so, at ein føroyskur advokatur hevur givið eina skeiva “legal opinion” við vilja, upplýsti Kristoffur Thomassen, stjóri í løgtinginum, á skrivligum grundarlagi, longu 14. Februar 1997 í viðmerking til § 19-Nevndina, sum skuldi kanna kriminalitetin í áttatiárunum.
les meir
Open Access stytti munandi um útgávutíðina av støddfrøðigrein
12. Okt 2018
Í farnu viku varð greinin »Flow equivalence and orbit equivalence for shifts of finite type and isomorphism of their groupoids« útgivin í altjóða tíðarritinum Journal of Mathematical Analysis and Applications.
les meir
Semja um handverkarasáttmálan
12. Okt 2018
Seinnapartin í dag góðtóku Føroya Arbeiðsgevarafelag og Føroya Handverksmeistarafelag øðrumegin og Landsfelag Handverkaranna og Føroya Handverkarafelag hinumegin semingsuppskotið, sum Terje Sigurðsson, semingsmaður, legði fram.
les meir
Statsministeren besøger Novozymes forud for grønt topmøde
12. Okt 2018
Statsminister Lars Løkke Rasmussen besøger Novozymes fredag den 12. oktober forud for næste uges grønne topmøde, P4G Summit, i København. Novozymes er en af de virksomheder, der er involveret i de P4G-partnerskaber, der bliver sat fokus på under topmødet den 19-20. oktober.
les meir
Freist at lata fiskamerkir inn
12. Okt 2018
Seinasta freist at lata fiskamerkir inn, sum skulu luttaka í lutakasti um kr. 12.500, er 9. november.
les meir
Rigmor Dam, landsstýriskvinnu um Beta files
11. Okt 2018
Tekur tíð at útvega vitan á annan hátt, sigur landsstýriskonan m.a. í svarinum til Kára P. Højgaard, Nýtt Sjálvstýri.
les meir